16.01.2022 13:15 0 1686\nКейинги вақтларда эътибор берсам, жуда кўплаб одамлар хўмрайган, бадқовоқ бўлиб кетишяпти. Сиз ҳам атрофингизга бир қаранг. Аксарият кишилар қандайдир тажанг, норози. Тўғри, ҳар кимнинг муаммоси ўзига аён. Ташвишсиз одамнинг ўзи йўқ, бўлмайди ҳам. Аммо гап муаммони қай даражада қабул қилишда эмасми? Одамнинг ташвиш-юкламаларни юрагига олиб, ғам-андуҳ чекиш соғлиғига кони зиён-ку! Камига у атрофга ҳам норози боқади, ёнидагиларга заҳрини сочади. Муаммоларни бартараф этиш ўрнига ўз ёғига баттар қовурилади. Унутманг, тушкунлик адо қилади, ичингизни кемиради. Кейин эса яна бир ташвиш – касаллик келтиради. Тушкунлик бор жойда самимийлик асло бўлмайди. Кейинги пайтларда дилкашликнинг йўқолиб кетаётгани сабаби ҳам шунда.\nХўш, миллатимиз зиёли аҳлининг пешқадамлари бўлмиш ёзувчилар тушкунликни қандай бартараф этадилар?\nХуршид Дўстмуҳаммад, «Бозор», «Оромкурси», «Сўроқ», «Соф ўзбекча қотиллик» ва бошқа кўплаб асарлар муаллифи: – Тушкунлик, умидсизлик ҳаммага таниш туйғу. Чунки у ҳеч кимни – кимлигидан қатъи назар – четлаб ўтмайди. Аяб ўтирмайди ҳам. Ҳамма гап унга муносабатда, уни қандай қабул қилишда.\nАллоҳ таоло ҳеч бир туйғуни бежиз берган эмас одамзодга. Тушкунлик ҳам шу жумладан. Ҳар куни, турли ҳолатда ва, ҳатто ҳар дақиқада вужудингизда, руҳиятингизда турлича кайфият ҳукмронлик қилади. Жуда кўп ҳолатларда (вазиятларда) инсоннинг инсонийлигини ўша «ҳукмрон» кайфиятга нисбатан ўзини тута билиш ҳал қилади. Севинчли ҳолатларда суюнасиз, изтиробли вазиятларда изтиробга тушасиз ва ҳоказо. Лекин, унутманг, сиз севинишингизга ҳам, изтиробингизга ҳам хўжайинсиз, қул эмас!\nЭнг маъқули – меъёр. Нега? Хафа бўлдингизми? Назарингизда дунё зимзиё, қоронғими? Оғирроқ бўлинг, ҳадемай тонг отади, муқаррар қуёш чарақлаб чиқади!\nСабаб-бесабаб димоғингиз чоғ! Сиздан бахтиёрроқ одам йўқдек. Бундай лаҳзаларнинг завқини туйганча туйинг, фақат, унутманг, афсуски, хурсандчилик ҳам узоққа бормаслиги турган гап. Нима қилмоқ керак? Қувончли дамларда ҳам жуда дўппини осмонга отмаслик маъқул.\nКўряпсизми, кайфият ўзгарувчан, чунки ҳаётнинг ўзи ўзгарувчан. Ушбу ўзгарувчанлик қонуниятига иқрормисиз, яшанг, ҳаддан ташқари шодиёна ҳам, ҳаддан ташқари ғамбодалик ҳам турган-битгани кони зиён!\nМен ўсмирлик кезларимда жуда кўп тушкун кайфиятда юрардим. Энди ўйласам, ўзимдан қониқмаслик туйғуси мени кўп қийнар экан. Нима бўлдию, талабалик кезларимда шахс, инсон «мен»и мавзуларига қаттиқ қизиқдим, шунинг ортидан фалсафа, психологияга доир китобларни кўп ўқишга тўғри келди. Қайсидир жуда таниқли хорижий олимнинг китобида ажойиб мисол келтирилгани ҳали ёдимда. У тахминан қуйидагича:\nҚадимда эшиклар пружина ёрдамида очилиб-ёпиларди, ёши катталар кўришган. Пружина сиқиқ ҳолида эшик тақа-тақ ёпиқ (дейлик, кайфиятингиз ғоятда расво!), лекин ҳадемай пружина чўзилади ва эшик очилади (кайфият аъло!). Табиий, эшик дам очиқ-дам ёпиқ. Хулоса: кайфият ҳам шу эшикка ўхшайди: дам аъло, дам расво!\nМазкур мисолни кўп эслайман ва бордию кайфият тушкунликка мойил бўлса, демак, пружина сиқиқ, дейман, ва ўзимни хушёрликка чақираман: шошма, оғайни, пружина ҳадемай шундай чўзиладики, хурсандчиликдан ўзингни қўярга жой тополмай қоласан! Қарабсизки!..\nТушкунликка тушишнинг асосий сабабларидан бири одатда кўпчилик (айниқса, ёшлар) катта орзу-ҳавас билан яшайди. Бунинг айби йўқ, аммо-лекин орзу-ҳаваснинг ҳам меъёри бўлмоғи керак-да. Яъни, кўрпага қараб оёқ узатилмаса, оқибати равшан – тушкунлик исканжасидан қутулолмай қоласиз.\nКенг тарқалган сабаблардан яна бири – бошқалардан домангир бўлиш. Нима демоқчиман? Бир ишни мўлжаллаймиз-да, у амалга ошмай қолади. Амалга ошмай қолгани учун айбдор излай бошлаймиз. Фалончи ундай қилди-да, пистончи бундай қилди-да, оқибатда мўлжалим юзага чиқмади, деймиз. Ўзимизни қўярга жой тополмаймиз.\nБунга истаганча мисол келтиришимиз мумкин. Мен нима қиламан? Қайсидир рўёбга чиқмаган ниятим, ишим учун бошқа кимнидир айбдор қилмасликка ҳаракат қиламан. Айбни ўзимдан излайман.\nБаъзан сўзингиз, ниятингиз, ҳаракатингизни мутлақо тескари тушунадиган, талқин этадиганлар чиқади. Хафа бўлиб кетаман ва шу заҳоти ўзимга танбеҳ бера бошлайман: демак, ўзим тўғри тушунтира билмадим. Айб ўзимда.\nХулоса қилиб айтганда, тушкунлик, умидсизлик зарарли ёки ёмон туйғу эмас. Уларни фойдали туйғуларга айлвантириш имкони ўз қўлимизда. Фақат онгли ва тўғри ёндашув орқали унга қул бўлиш эмас, балки унга ХЎЖАЙИН бўлишга эришиш зарур. Вассалом!\nШойим Бўтаев, «Кўчада қолган овоз», «Шох», «Сирли юлдузлар» ва бошқа асарлар муаллифи: – Бошқаларга маслаҳат бера олмайман, чунки ўзим ҳам тушкун вақтда нима қилишни билмай қоламан. Шунда қавму қариндошлар, ака-укалар қуршовида иноқликда, ўз туғилган жойингда яшаш афзаллигини кўнгилдан ўтказаман – узоқдаги нарсалар ҳамиша шундай жозибали туюлса керак. Азон овози жуда катта далда беради, йўлда эшитсам тўхтаб қулоқ солишга ҳаракат қиламан, ҳамма муаззин ҳам бир хил эмас, муаззинига қараб мачитга бораман, ўзини танимган-кўрмаган бўлсам ҳам овозига қараб унга ҳурматим ошади; ўзларини таниб-кўрган бўлсам ҳам ваъзгўйларнинг ваъзларидан безиброқ тураман, чалкаш гапларни кўп айтишади. «Руқия» тинглайман.\nЗарифбой Ибодуллаев деган олимнинг «Асаб ва руҳият» деган китобини ўқийман, муаллиф билан бир марта кўришганмиз, унга хаёлан Нобель мукофоти олиб бераман. Шу мукофотни олаётган чоғида у қандай нутқ сўзлашини тасаввур этаман. Ҳақиқатни қарор топтираман гуёки! Шунда хаёлим чуқурлашиб кетиб, ҳеч кимга кераксиз деб ўйлаган асарларимнинг пешма-пеш босилаётгани, нашриётлардан қалам ҳақи оқиб келаётгани, мухлислар дастхат сўраб ортимдан югуриб юришгани, қандайдир мукофотлар беришаётгани, мен эса уларни рад этиб, ҳаёт ҳақиқатининг улуғворлигини исботлаганим каби хомхаёлларга шўнғиб кетаман.\nЯнами? Телевизордан узоқлашаман, кўрадиган бўлсам, ҳайвонлар ҳақидаги кўрсатувларни кўраман. Шерлар шижоатини, ғалаба ва мағлубиятларини муқобилларига таққослайман, сиртлонларнинг иноқлигидан ҳайратга тушаман.\nЯнами? Абдулла Тўқайнинг сатрларини эслайман: «Ярқираб юлдуз ёнодир тун қаро бўлган сайин, Ёдима Тангрим тушар кун қаро бўлган сайин». Тангри хаёли билан яшаш бу мушкул холатнинг давоси-ку! «Умр эрур тоату ибодат учун, Тангри буюрганига итоат учун» (А.Навоий). Қанийди? Ҳолимиз забун!\nАбдуқаюм Йўлдошев, «Алвидо, гўзаллик», «Пуанкаре», «Бир тун ва бир умр» ва бошқа асарлар муаллифи: – Ҳаётнинг ўзи тушкунликдан ва уни енгишга уринишдан иборатдай таассурот туғилади баъзан. Ҳар нечук, боболаримиз орзу қилган утопик «Қуёш шаҳри»дан бошқа ҳар қандай жамиятда ва ҳар бир инсон кечмишида бу залворли қуйқа ачиб-бижғиб ётса керак...\nБир математик танишим ҳайрат билан тан олганди: «Ёшим арифметик прогрессияда ортиб боргани сайин, тушкунлик геометрик прогрессияда ўсиб боряпти-я!» Фикримча, танишим дилни ўртаб юборадиган армон чоғишган энг аламли, энг оғули тушкунлик хусусида гапирганди.\nБу балони енгиш ҳар кимда ҳар хил – мутлоқ индивидуал – кечиши, музаффарият қурбонлиги турли-туман бўлиши тайин, шу сабаб бу борада бировга маслаҳат беришдан, ҳаммабоп рецепт ёзишдан, ақллилик қилишдан Худонинг ўз асрасин.\nЎзимга келсак, тушкун кайфиятдан аксар ҳолларда биронта ўзим беҳад яхши кўрган, қайта-қайта ўқиб тўймайдиган, «Шуниям Инсон боласи ёзганми, а?» деган ҳайратларга ошно этадиган асарнинг қайсидир қисмини тилимизга ўгириш машғулоти кўмагида қутуламан (кўпинча бу Достоевскийнинг китоби бўлади). Аниқроғи, бу жараёнда «буюклар каҳкашони»га таққослаганда кўнглимни банди этаётган ҳис-туйғуларим бениҳоя майда, арзимас эканлигини ҳис қиламан, шуларга эркимни, фурсатимни бериб қўяётганимни англаб, уялиб кетаман; ўзим ўзимга дакки бера бошлайман: «Одам дегани сал одамга ўхшаб яшаши ҳам керак-да, биродар...»\nИсажон Султон, «Боқий дарбадар», «Пуштиранг махлуқча», «Навоий» ва яна бошқа асарлар муаллифи: – Тушкунлик ўз-ўзидан пайдо бўладиган ҳолат эмас-ку? Қайсидир мақсадга эриша олмасангиз ёки эришиш учун танлаган йўлингиз тўғри бўлиб чиқмаса, ишлар сиз ўйлагандек бўлавермаса ва уни ўнглаш учун чора тополмасангиз, шунда тушкунлик келиб чиқади, менимча. Гоҳида эса бизларга боғлиқ бўлмаган сабабларга кўра ҳам пайдо бўлади: жамиятдаги адолатсизликдан тортиб то кимдир кўнгилни хира қилгунигача.\nТушкунлик дейилганда, уни тасаввур қилиш учун Врубел деган рассомнинг «Иблис» номли суратини кўришни тасвия қилган бўлардим. Чин маънодаги тушкунлик мана шу: барча ишлари беҳуда кетадиган, инсонларни қанча уриниб йўлдан оздирса ҳам, барибир машъум қисмати пешонасига битилган Азозил тақдири. Шу боис ҳам «Ноумид шайтон» дейдилар.\n«Дам бу дамдир, ўзга дамни дам дема», дейди донолар. Бу шундайки, айни дамда бирон савоб ишни қилиб олмасангиз, у ҳеч қачон қайтмас бўлиб тарихга учиб кетади. Болалик чоғлари кичкина қайиқча ясаб сувга оқизмаган киши бўлмаса керак. Дақиқалар, соатлар, кунларни ўшандай қайиқчаларга қиёсласангиз, уларнинг қанчаси бўм-бўш оқиб кетмоқда. Ваҳоланки, у митти сузувчилар умр деб аталган дарёнинг қуйилиш манзилига аллақанча яхшиликларни олиб кетиши мумкин эди.\nЕтишмовчиликлар кўп, деймиз-у, назаримда, бизга айнан эзгулик етишмаётганга ўхшайди. Эзгуликни эса, сизу биз ҳосил қиламиз. Шундай мисол келтирсам бўлади: айтайлик, кимдир бировнинг йўлини тўсиб, олдинга ўтиб олмоқчи бўлса, иккинчи киши унга йўл бергиси келмайди. Аксинча, қаршисидаги одамнинг ҳурматини жойига қўйиб, «Ўтиб олсам майлими» дегандай ишора қилса, жон-дили билан ўтказиб юборади. Ҳаётда бундай мисоллар керагича топилади.\nБоягина сузувчи қайиқчалар ҳақида сўзладик. Барчамиз ҳам умр дарёсида ўшандай сузиб бормоқдамиз. Дарёнинг қайга қуйилиши, сафар таассуротлари ва ҳисоб-китоби аниқ.\nЯхшилик, яхшилик! Уни фақат инсонгина содир қила олади ва шунга яраша мукофотини олади. Халқимизда унинг кўринишлари шунчалар кўпки! Ота-она, жон-жигар, қўни-қўшни, дўст-биродар кўнглини олиш, бир-бировига яхшилик қилиш! Мен бир кишини биламан: сал тушкун кайфият туғилса, яқинларига кичик-кичик совғалар олади. «Қалбим шундан роҳат топади, кайфиятим кўтарилади», дейди у, тутумининг ғалатилигини тан олиб.\nАслида эса, сираям ғалати эмас. Инсонлик қирраларидан бири бу!\nТушкунликни йўлатмайдиган энг асосий унсурларни мен мана шулар деб биламан.\nУлуғбек Ҳамдам, «Мувозанат», «Исён ва итоат», «Узоқдаги Дилнура» ва бошқа асарлар муаллифи: – Аввало, тушкунликнинг даражаси бор, деб қараш керак. Энг енгил шаклидан энг оғиригача. Нисбатан енгил формалари учун маслаҳат бериш мумкиндир, лекин жуда оғир шаклларида хос мутахассисларга, улар тавсия қиладиган медикаментларга мурожаат қилиш лозим бўлади, деб ўйлайман.\nОддий кўринишларида айтиш мумкинки, аввало, тушкунликка олиб келган сабаблар аниқлаштирилиши керак. Аниқ бўлган сабаблар, мабодо, бартараф этилмаса (имконсиз бўлса!), улар ҳақида ўйламаслик зарур. Шунингдек, тушкунликка тушган инсон ўзи яхши кўрган ишлар билан шуғуллансин, бошини оғритадиган, уни яна депрессияга киритиб қўядиган ёки муаммони ёдга туширадиган ҳар қандай инсон, деталь, хотира... буларнинг баридан йироқ юрсин.\nБир вақтлар тушкун ҳолларда камина хонага кириб олиб, ўзи яхши кўрадиган қўшиқларни эшитарди. Соатлаб, ҳатто кун давомида танглаб, шу оҳангларнинг авжлари ёрдамида ичимдаги ўша қайғуми, дардми, баломи... барча-барчасидан халос бўлиб чиқиб кетардим. Кейинги пайтларда эса, мусиқалар ҳам, баланд оҳангларда ўқиладиган шеърлар ҳам ёрдам бермай қолганини пайқадим. Эътибор берсам, энди мени кўпроқ табиат ўзига тортяпти. Шу учун дала ҳовлига чиқиб кетаман, у ерда катта сув бор, унга тикилиб ўтираман, сувни, табиатни, керак бўлса, сукунатни тинглайман. Муҳими, менинг асабларимни қўзғатадиган, яъни қўзғатувчи факторлардан узоқ бўлишга ҳаракат қиламан.\nБунда киши яна одамни стрессдан халос этувчи енгил машғулотлар билан банд бўлса, фойдадан холи бўлмайди. Масалан, копток, теннис ўйнасин, пиёда юрсин, чўмилсин. Бундан ташқари, ўзига ёққан таомларни есин, ўзи тилаган одамлар билан суҳбатлашсин. Яна айрим аёллар кашта тикиб ўзига келади, айримлар (эркагу аёл) саёҳат қилиб тинчланади. Кўпроқ (нафл намозлари каби) намоз ўқиб, хайр-садақа қилиб, Қуръоннинг ёқимли тиловатларидан баҳра топгувчи қалблар қанча... Бу ишлар ҳар бир одамда индивидуал кечади. Бировга ёққан иш (тадбир) бошқага ёқмаслиги ғоят табиий. Бувижонимнинг таъбири билан айтганда, «Ҳасанжонга ёққани Ҳусанжонга ёқмайди». Бас, ҳамма учун универсал ягона қоида йўқ ёки улар жуда оз бўлса керак.\nАгар иш шу каби тадбирлар билан ҳам битмаса, ўйлайманки, дардманд одам руҳшуносларга кўриниши керак бўлади.\nРустам Худойқул, «Ғаройиб қиёфалар», «Сирли тобут», «Бир жиноят тарихи» ва бошқа китоблар муаллифи: – Ҳаёт қувончу, ташвишлардан иборат эканлигини унутмаслик керак. Тушкунликка тушмайдиган одамнинг ўзи йўқ. Гап уни қандай қилиб енгиш ёки бартараф этишда қолган. Бу дунёда ҳамма нарса ўткинчи. Бу ақидага амал қилганлар тушкунликни енгиши осон кечади. Кўп китоб ўқиган одамлар тушкунликка камдан-кам тушадилар ва шундай бўлган тақдирда ечимини тез топадилар.\nШаҳарга оилам билан кўчиб келиб, ижарада уйда яшай бошладик. Менга тайин бўлган иш ҳам прописка муаммоси туфайли йўққа чиқди. Хуллас, бир ярим ойдан кейин иш ҳам топдим, энди қишлоқда сотилган уйнинг пулига бошпана излашга тушдик. Афсуски, шаҳарда уй нархи бир кунда бир неча баробарга кўтарилиб кетди. Мен тушкунлик гирдобига тушиб қолдим. Чунки бўйи етган икки қизимни тўй қилиб узатишим ва ўғлимни уйлантириш ташвиши ҳам бир томонимни кемирарди. Оиламни шаҳарга кўчириб келганимдан минг-минг пушаймон бўлдим. Аммо уларга тушкунликка тушганимни асло билдирмаслигим шарт эди. Акс ҳолда фожиа юз берарди. Ана шундай кунларнинг бирида оила даврасида, аёлим ва боларим айтган сўзлар кўнглимни осмон қадар кўтарди, ўзимга ишончни бутунлай қайтарди. Мана ўша сеҳрли сўзлар: «Отажон, бу кунлар ўтиб кетади. Пешонамизда бор экан, сабр билан шукур қиламиз. Фожиалардан Худо сақласин. Сиз пушаймон бўлманг, ҳали бу кунларни кулиб-кулиб эслаб юрамиз».\nМен ижодга киришдим. Кўрпага ўраниб, ёстиқ устида қанчадан-қанча асарларни ёзиб ташладим. Зарурат илҳомни жўш урдирар экан. Ўзим меҳнат қиладиган «Инсон ва қонун» газетасидан ташқари «Даракчи», «Тасвир», «Ҳамроҳ», «7Х7» газеталарида асарларим тинимсиз чоп этилди. Катта-катта гонорарлар олдим. Қўзиқорин етиштиришни ўргандим. Хизмат ҳақи эвазига бошқаларга экиб бердим. Кейинчалик, китобларим нашр этилди.\nҲар доим тушкунликка тушганида одам, «Бундан баттари бўлиши ҳам мумкин эди-ку!» дейиши ва ўзига таскин бериши керак. Тошкент шаҳридаги «Дўстлик» метро бекати яқинида бир оила яшайди. Севиб-севилиб турмуш қурган эр-хотиннинг беш нафар фарзанди туғма гунг-соқов. Оила аъзолари бир дастурхон атрофида жам бўлганда шод-хуррамликни кўрсангиз эди. «Тиқ» этган товушсиз шодиёна даврани кўрганмисиз? Мен кўрганман.\n– Мен онаси билан фарзандларимиз ногирон туғилди деб кўп сиқилиб юрардик, – болаларнинг отаси. – Улар эса «бошқалардан кам эмасмиз, бахтлимиз, кўрасизлар, сизларни ҳам бахтиёр қиламиз», дейишарди. Барчаси компьютер дастурчиси бўлишди ва янги йил куни бизга янги автомашина совға қилишди.\nНазаримда баъзи одамлар ўз олдиларига бажариб бўлмайдиган вазифаларни қўйиб, охир оқибат унга етиша олмайдилар. Кейин тушкунликка тушиб қоладилар. Даҳолар ҳар куни ҳам туғилавермайди. «Генералнинг хотини бўлиш учун энг камида ҳарбийга турмушга чиқиш керак», деган пурмано ҳикматни унутмаслик лозим.\nҲаётимнинг ўн йили шу тариқа бировларнинг уйида ўтди. Қиз чиқариб, ўғил уйлантирдим. Туннель охирида милт этган чироқ кўринмаса-да, бир куни тугашини яхши билардим. Шундай қилиб, ҳаётимни титратган ўн йил ҳам ўтиб кетди. Рўшнолик кунлари келди. У кунлар бизга сабоқ бўлди. Дўст ким, душман кимлигини кўрсатди, оиламизни мустаҳкамлади.\nСаидвафо Бобоев, «Қонли қилич», «Сиртмоқ қошидаги ўйлар», «Ушалмаган орзулар» ва бошқа асарлар муаллифи: – Тушкунлик ҳаммада бўладиган ҳолат. Мен шахсан болаликдан шуни ўзимга мақсад қилганманки, тушкунлик меҳмон бўлиб келса, бир неча марта такрорлаб айтаман: «Шундай бўлиши керакдир. Келдингми, меҳмон бўл, жаноб тушкунлик, марҳамат! Фақат тезроқ жўна, менинг вақтим зиқроқ. Ҳали сендан ташқари, шодлик хурсандчилик, хуррамлик, янгилик деган оғайниларим ҳам келишмоқда. Уларни ҳам меҳмон қилишим керак». Ана шунда тушкунлик бир зумда ғубордек тарқалиб кетади. Агар ихтиёрингизни унинг қўлига берсангиз, ундан қутулиш қийин. Иродани бут қилинг. Бўш келманг. Ҳаётда лаллаймаслик керак. Омад тилайман. Мана, кутиб олинг, шодлик билан хурсандчилик сизга меҳмонга боришяпти.


12 декабр 2019, Тошкент вақти: 13:21\n"Навоийазот" заводида портлашдан сўнг ёнғин келиб чиққан. Сурат навоийлик манба томонидан олинган.\nЎзбекистондаги энг йирик саноат корхоналаридан бири бўлган "Навоийазот" акциядорлик жамиятининг аммиак ишлаб чиқариш заводида 2 сентябрь куни кучли портлаш содир бўлди. Навоийдан олинган маълумотга кўра, портлаш оқибатида заводнинг икки ходими жароҳатланган ва шифохонага ётқизилган. Портлаш натижасида келиб чиққан ёнғин ўчирилган. Ҳозирда портлашдан етган зарар ўрганилмоқда.\nВоқеа 2 сентябрь куни соат 8 дан 51 дақиқа ўтганда содир бўлган.\n“Навоийазот” жамиятидаги Озодлик манбасига кўра, портлаш аммиак ишлаб чиқариш заводининг 1- цехига қарашли бинода рўй берган:\n“1-цехга қарашли 302 А бинода жойлашган 4-газ компрессорининг 3-навбатдаги қувуридан умумий қувурга уланган жойда яъни 302 Б биносига ўтган жойдаги оралиқда чақнаш содир бўлган. Шу чақнаш натижасида портлашга ўхшаш нарса бўлган”, деди “Навоийазот”даги манба.\nНавоийдаги ҳуқуқ-тартибот идораларидан олинган маълумотга кўра, ушбу ҳодиса оқибатида цехнинг икки ишчиси жароҳатланган:\n“Собиров Баҳодир Дониёровичнинг бош қисми шиша синиқларидан жароҳатланган. Иккинчиси Фармонов Илҳом Ҳасановичнинг ўнг елка қисмига шиша синиқларидан жароҳат етган”, деди ҳуқуқ-тартибот идораларидаги Озодлик манбаси.\nҲозирда жароҳатланган икки ишчи “Навоийазот”га қарашли тиббий муассасага ётқизилган.\nПортлаш оқибатида цехдаги аксар техник асбоблар ишдан чиққани ва 30 метр узунликдаги кабел симлари ёниб кетгани боис цех фаолияти тўхтатилгани айтилаяпти.\nҲозирда воқеа жойида ҳуқуқ-тартибот ходимлари суриштирув ишларини ўтказмоқда.\n“Навоийазот”даги 2 йил аввалги портлаш\nУшбу корхонада 2013 йилнинг 27 июль куни ҳам портлаш содир бўлган эди.\nАцетилен ишлаб чиқариш цехида юз берган иккита портлаш оқибатида заводнинг бир неча цехида иш фаолияти тўхтатилган эди.\nЎн кун олдинги ҳодиса\nЎн кун аввал Тошкент вилоятининг Юқоричирчиқ тумани ҳудудидан ўтувчи “Янгиер-Тошкент” газ магистралида ҳам кучли портлаш содир бўлган эди.\n24 август куни маҳаллий вақт билан соат 21.30да бўлган кучли портлаш оқибатида чиққан ёнғин натижасида Юқоричирчиқ туманининг қарийб 30 минг, Бўстонлиқ туманининг қарийб 8 минг, Паркент туманининг 42 мингга яқин аҳоли хонадонларига газ узатиш тўхтатилган.\nЎзбекистон Фавқулодда вазиятлар вазирлиги хабарига кўра, портлаш оқибатида жабрланганлар бўлмаган, оператив чора-тадбирлар натижасида ёнғин соат 23.40да ўчирилган.


“Саҳобаларнинг фазли борасида юз оят” туркумидан 25-оят — Исломобод\nТонг- 05:02 Қуёш — 06:29 Пешин — 12:39 Аср — 16:53 Шом — 18:53 Хуфтон — 20:10 /strong>\nСиз шуердасиз Бош саҳифа → “Саҳобаларнинг фазли борасида юз оят” туркумидан 25-оят\n“Саҳобаларнинг фазли борасида юз оят” туркумидан 25-оят\nislomobod Апрель 1, 2019 0 Изоҳ\nإِذْ غَدَوْتَ مِنْ أَهْلِكَ تُبَوِّئُ الْمُؤْمِنِينَ مَقَاعِدَ لِلْقِتَالِ وَاللَّهُ سَمِيعٌ عَلِيمٌ * إِذْ هَمَّتْ طَائِفَتَانِ مِنْكُمْ أَنْ تَفْشَلَا وَاللَّهُ وَلِيُّهُمَا وَعَلَى اللَّهِ فَلْيَتَوَكَّلِ الْمُؤْمِنُونَ * وَلَقَدْ نَصَرَكُمُ اللَّهُ بِبَدْرٍ وَأَنْتُمْ أَذِلَّةٌ فَاتَّقُوا اللَّهَ لَعَلَّكُمْ تَشْكُرُونَ * إِذْ تَقُولُ لِلْمُؤْمِنِينَ أَلَنْ يَكْفِيَكُمْ أَنْ يُمِدَّكُمْ رَبُّكُمْ بِثَلَاثَةِ آلَافٍ مِنَ الْمَلَائِكَةِ مُنْزَلِينَ * بَلَى إِنْ تَصْبِرُوا وَتَتَّقُوا وَيَأْتُوكُمْ مِنْ فَوْرِهِمْ هَذَا يُمْدِدْكُمْ رَبُّكُمْ بِخَمْسَةِ آلَافٍ مِنَ الْمَلَائِكَةِ مُسَوِّمِينَ * وَمَا جَعَلَهُ اللَّهُ إِلَّا بُشْرَى لَكُمْ وَلِتَطْمَئِنَّ قُلُوبُكُمْ بِهِ وَمَا النَّصْرُ إِلَّا مِنْ عِنْدِ اللَّهِ الْعَزِيزِ الْحَكِيمِ سورة آل عمران 121-126\nАҳлингдан эрталаб чиқиб, мўминларни уруш жойларига турғизганингни эсла! Аллоҳ эшитувчи ва билувчи зотдир. Сизлардан икки тоифа қўрқиб заифлашмоқчи бўлганини эсла! Аллоҳ уларнинг валийсидир. Мўминлар фақат Аллоҳнинг Ўзига таваккал қилсинлар. Батаҳқиқ, Бадрда оз бўлсаларингизлар ҳам, Аллоҳ сизларга нусрат берди. Бас, Аллоҳга тақво қилинг, шоядки шукр қилсангиз. Мўминларга: «Сизга Роббингиз туширилган уч минг фаришталар ила мадад бермоғи кифоя қилмасми?!» деганингни эсла! «Ҳа (кифоя қиладир)! Агар сабр ва тақво қилсангиз, улар шу пайт келиб қолсалар ҳам, Роббингиз сизга белгили беш минг фаришта ила мадад берадир». Аллоҳ буни фақат сизга суюнчилик ва қалбингиз таскин топиши учунгина қилди. Аслида, нусрат азиз ва ҳаким Аллоҳнинг ҳузуридандир (Оли Имрон сураси 1321-126 оятлар).\nУшбу ояти карималар Уҳуд ва Бадр ғазоти ҳақида хабар бериб нозил бўлган. “Сизлардан икки тоифа қўрқиб заифлашмоқчи бўлганини эсла!” ояти Хазраж қабиласига мансуб Бани Салама уруғи ва Авс қабиласига мансуб Бани Ҳориса уруғи ҳақида тушган. Улар мунофиқларнинг бошлиғи Абдуллоҳ ибн Убай ибн Салул хафа бўлиб: “Менинг айтганимни қилмай, ёш болаларнинг айтганини қилди”, деб жангчиларнинг учдан бирини олиб Уҳуд йўлидан қайтганида, унинг фитнасига учишларига сал қолган эди. Бу эса, мусулмонлар сафининг янада заифлашишига, руҳий ва маънавий тушкунлик келтиришга сабаб бўлиши мумкин эди. Ҳали уруш бошланмай туриб, бундай ишларнинг бўлиши жуда ҳам ноқулай вазиятни вужудга келтирар эди. Лекин бу тоифаларни Аллоҳ таолонинг Ўзи сақлаб қолди, иноятига олди.\nЧунки, “Аллоҳ уларнинг валийсидир”дир. Ушбу оят туфайли Бани Салама ва Бани Ҳориса уруғлари ҳам муваффақиятсизликка учрамай, Аллоҳ валийлик қилгани учун мусулмонлар сафидан чиқмай, жанг майдони томон кетдилар. Аллоҳ таоло эшитувчи ва билувчи зот эканлигидан, бу икки тоифанинг кўнглидан ўтган заифликни ҳам билди. Уларни ўз вақтида тўғри йўлга солди.\n“Мўминлар фақат Аллоҳнинг Ўзига таваккал қилсинлар”: Мўминлар доимо – иккиланганларида ҳам, заифлашганларида ҳам, қийин ҳолга тушиб қолганларида ҳам, фақат Аллоҳнинг Ўзига таваккал қилсинлар. Шунда нажот топадилар. Бу ҳам мусулмонлар учун катта ҳаётий қоидадир. Бадр кунида мусулмонлар фақатгина Аллоҳ таолога таваккал қилишган эдилар, Аллоҳ уларга нусрат берди.\nШу ўринда таваккул ҳақида қисқача маълумот берсак. Таваккул – киши бир ишини бошқа бир кишига топширишлигидир. Ҳақиқий таваккул эса – банда Аллоҳ таоло шариат қилган барча сабабларни қилганидан сўнг, ишнинг натижасини Аллоҳ субҳанаҳу ва таолога топширишлигидир. Шу билан бирга инсон азиз бўлишликни ҳоҳласа, фақатгина Аллоҳ таологагина юзланмоқлиги лозим.\n“Бас, Аллоҳга тақво қилинг, шоядки шукр қилсангиз” – Агар Аллоҳ таоло бирор қавмга ёмонликни ирода қилган бўлса, бирорта ҳам қайтарувчи йўқ. Агар Аллоҳ таоло бирор инсонни хор қилишни ирода қилган бўлса, яқин кишисини унга ўзини катта оладиган қилиб қўяди. Агар Роббингиз бир инсонни азиз қилишликни ирода қилган бўлса, ўзи сезмаса ҳам душманларини унинг хизматида қилиб қўяди. Шунинг учун ҳам, агар Аллоҳ сиз билан бўладиган бўлса, ким ҳам сиздан устун кела оларди. Агар Аллоҳ сизга қарши бўлса, ким ҳам сиз билан бўла оларди! Хўш, Аллоҳ қачон биз билан бирга бўлади? – Қачонки У зотга юзлансакгина! У зотга юзланиш учун тақво қилиш керак. Аллоҳ таоло Ўзига юзланганларгагина юзланур! Мана шундагина шукр қилувчи банда бўла оламиз!\nБаъзи инсонлар вафотига яқин қолганида ҳаракатдан тўхтайди. Яқин кишилари уни тезроқ ўлишлигини ҳоҳлашаётганини кўради.\nБаъзи инсонлар одамлар наздида эътиборли бир ўринда вафот этадилар. Уни йўқотган атрофидаги кишилар қаттиқ хафа бўлишади. Ҳақиқий мўмин ва ҳаммага ўрнак бўлган кишини ҳеч ким йўқотишни ҳоҳламайди.\nШунинг учун азизликни Аллоҳнинг ҳузуридан изланг! Аллоҳнинг ҳузуридан улуғликни изланг! Зеро, саҳобаларнинг барчалари азизликни Аллоҳнинг ҳузуридан излашди азиз бўлдилар ва нусратни Аллоҳдангина талаб қилишди Аллоҳ таоло уларни Ўз нусрати ила мукофотлади. “Аслида, нусрат азиз ва ҳаким Аллоҳнинг ҳузуридандир”.\nАллоҳ таоло барча саҳобалардан шу қатори бизлардан ҳам рози бўлсин!\nКўкалдош ўрта махсус ислом билим юрти\n4-курс талабаси Абдуссамиъ Эргашев\n“ПУЛ ИШЛАБ ОЛИШ ВАҚТИ КЕЛДИ” ДЕЮВЧИЛАРГА!\nҒийбатчининг охиратдаги аянчли оқибати\nМиср Бош имоми шайх Аҳмад Муҳаммад Таййиб бошчилигидаги делагация Самарқанддан жўнаб кетди\n“Имом Абу Мансур Мотуридий ва мотуридия таълимоти: ўтмиш ва бугун” мавзусидаги халқаро конференция бўйича тавсиялар қабул қилинди\nАҳмад Муҳаммад Таййиб бошчилигидаги делагация Имом Мотуридий ва Имом Бухорий мақбаларини зиёрат қилди\nЯхшиликнинг мукофоти фақатгина яхшиликдир\nАбу дардо розияллоҳу анҳу (3-қисм)\nБугуннинг ояти каримаси ва ҳадиси шарифи\nЮртимиздан яна бухорийлар, термизийлар етишиб чиқади


Жиғилдон қайнаши билан курашиш бўйича 10та маслахат\nҲаёт тарзимизнинг доимий тезлашиш суръати ва бу билан боғлиқ овқатланишдаги ёмон одатлар янада кўпроқ одамларнинг жиғилдон қайнашига мойил бўлиб қолишига олиб келади. Сиз улардан биримисиз? Биз меъда билан муаммоларни бошдан кечираётган барча одамлар учун турмуш тарзини қандай ўзгартиришнинг 10 та оддий маслаҳатларини тайёрлаб қўйдик.\n1. Овқатни катта бўлмаган порцияларда бир нечта қабул қилишда истеъмол қилинг.\nОвқатнинг кўп қабул қилиниши меъданинг кенгайишига олиб келади, қизилўнгачга босимни оширади ва меъданинг бўшалишини секинлаштиради.\n2. Овқатланиш вақтида жиғилдон қайнашини чақирувчи таомларни ва ичимликларни кам миқдорда истеъмол қилинг.\nКўпинча жиғилдон қайнашини чақирувчи маҳсулотларни истеъмол қилманг (масалан, ўткир ва ёғли таомлар, қабзиятни келтириб чиқариши мумкин бўлган сабзавотлар).\n3. Овқат қабул қилгандан кейин тахминан 2-3 соат давомида ётиш ярамайди.\nВертикал ҳолат меъда ширасини (овқатни) меъдада тутиб қолишга ёрдам беради ва унинг қизилўнгачга қайта келиб тушишини олдини олади. Вертикал ҳолат овқатнинг меъдадан ичакка ўтишини енгиллаштиради.\n4. Ётоқнинг бош томонини бир неча сантиметрга кўтаринг.\nЁтган ҳолатда меъдада мавжуд бўлганлар қизлўнгачнинг пастки сфинктерига нисбатан босимни оширади. Агар бош томон меъдадан баландроқ жойлашган бўлса, у ҳолда босим пасаяди. Сиз кўтаргичлардан фойдаланиб ёки ётоқнинг асосини кўтариб, ётоқнинг бош томонини кўтаришингиз мумкин.\n5. Тана вазнини назорат қилинг.\nСемизлик меъдадаги босимни оширади, ва бу босим меъда ширасини қизилўнгачга итариб чиқаради. Баъзи маълумотлар бўйича, ортиқча вазнга эга тахминан 35% одамлар жиғилдон қайнаши билан боғлиқ бўлган муаммолари бор. Кўпчилик одамлар учун вазнни 10%га йўқотиш жиғилдон қайнаши частотаси ва оғирлигини пасайтиришга ёрдам беради.\n6. Алкогол ичимликларини истеъмол қилманг.\nАлкогол ичимликлар қизилўнгачнинг пастки сфинктерини бўшаштиради, шунинг учун меъда шираси қизилўнгачга қайтиши мумкин.\nНикотин қизилўнгачнинг пастки сфинктерини бўшаштиради. Бундан ташқари, чекиш меъда ширасининг ишлаб чиқарилишини рағбатлантиради.\n8. Кўпроқ дам олинг.\nСтресс жиғилдон қайнаши билан тўғридан-тўғри боғлиқ эмас, аммо, маълум бўлишича, унинг вужудга келишига ёрдам беради.\n9. Жуда ҳам таранг камарларни ёки белга жуда ҳам зич қапишиб турувчи кийимларни кийиб юриш ярамайди.\nБелга зич ёпишиб турувчи кийим (масалан, камарлар, қоматни тўғирлаш учун ички кийимлар) меъдани сиқади, овқатни қизилўнгачнинг пастки сфинктерига, яъни, тепага итаради ва овқатнинг қизилўнгачга қайтишига мажбур қилади.\n10. Жиғилдон қайнаши ҳолати устидан назорат олиб боринг.\nСизда жиғилдон қайнашини нима чақираётганлигини, у қанчалик яққол кўринишга эга, сизнинг организмингиз қандай таъсир кўрсатаётганлигига ва сизни муаммонгизни енгиллаштиришга нима ёрдам бераётганлигини кузатинг. Агар, сиз турмуш тарзингизни ўзгартирганингизга қарамасдан, сизда жиғилдон қайнаши мавжуд бўлса, ва у сизнинг уйдаги ва ишдаги ҳаётингиз сифатига таъсир кўрсатаётган бўлса, сиз рецептсиз дори воситаларидан фойдаланишингиз мумкин. Атипик симптомлар пайдо бўлишида шифокорга мурожаат қилинг.\nТурмуш тарзини ўзгартириш ҳар доим ҳам осон эмас, шунинг учун дорихонадан муаммоларни енгиллаштириш ва ҳаттоки уларни бартараф қиладиган рецептсиз дори воситаларини харид қилишингиз мумкин.\nАгар, сиз барча тавсияларга риоя қилганингизга қарамасдан муаммони ҳал этолмаётган бўлсангиз шифокорга мурожаат қилишингиз керак.


ИҚТИСОДИЁТИМИЗ ЧУҚУР ТАҲЛИЛ ВА МАРКЕТИНГГА МУҲТОЖ - Ўзбекистон овози газетаси\nТан олиш керак, узоқ йиллар давомида Ўзбекистонда инвестицион фаолиятнинг таҳлилига ва шундан келиб чиқиб, унинг самарадорлигига деярли эътибор берилмаган. Мисол учун, 2010-2016 йилларда мамлакатимиз иқтисодиётида ўзлаштирилган инвестициялар кўлами жуда ҳам кенг бўлса-да, аммо улар иқтисодий ўсишда ўз аксини деярли топмаган, табиий газ, енгил автомобиллар ва автобуслар, тракторлар, нефть ва бошқа стратегик аҳамиятга эга маҳсулотларнинг йиллик ишлаб чиқариш ҳажми 1,5-2,5 бараваргача камайган.\nСир эмас, узоқ йиллар давомида биз деҳқончасига йўл тутиб келдик – жалб этилаётган инвестициялар қанча кўп бўлса, шунча яхши, қабилида. Аммо четдан жалб этиладиган инвестицияларнинг ёқимсиз бир талаби бор – муайян вақт ўтганидан кейин уларнинг ҳисоб-китоби бўлади.\nИқтисодчиларимиз бу жараён билан боғлиқ эски дунёқарашдан воз кечишни хоҳламаётган бир шароитда холис иқтисодчилар бошқача таклифлар билан чиқишлари табиий. Бундай ёндашув вужудга келиши мумкин бўлган янги ва яна ҳам мураккаб номутаносибликларнинг олдини олишга хизмат қилади. Агар иқтисодий фаолият аниқ ҳисоб-китобларга асосланган бўлса, унинг самарадорлиги шунчалик юқори даражада бўлади ва буни ҳеч ким инкор этолмайди.\nМисол учун, мамлакатимиз ЯИМни қўшимча яна бир фоизга кўпайтирмоқчи бўлсак, солиштирма нархларда бу 2,2 миллиард долларни ташкил этади. Ишлаб чиқариш ресурсларининг эркин ҳаракатланишига хизмат қиладиган бозор муносабатларини шакллантириш учун узоқ йиллар керак бўлади, шунинг учун ҳозирча стратегик йўналишларни танлаш ва уларга инвестицияларни марказлашган ҳолда жалб қилишга мажбурмиз. Мисол учун, тўқимачилик маҳсулотлари ҳисобига ЯИМни 300 миллион долларга ўстирмоқчи бўлсак, 80-90 минг тонна пахта толасини қўшимча тарзда қайта ишлаб, ундан ип, полотно ва тайёр трикотаж маҳсулотлари ишлаб чиқаришимиз керак бўлади.\nБунинг учун қанча қўшимча ишлаб чиқариш қувватларини ишга тушириш кераклиги маълум ва бунга қанча маблағ кераклигини ҳисоблаб чиқиш ҳам қийин иш эмас.\nЖаҳон иқтисодиёти амалиётидан маълумки, инвестицион фаолиятни самарали амалга ошираётган ва охирги ўн йил давомида энг юқори ўсиш суръатларига эришган мамлакатлар 4 ҳиссалик сармоя ҳисобига ЯИМни 1 ҳиссага ўстирмоқда. Демак, агар бизлар ҳам инвестицион фаолиятнинг самарадорлигига эришсак, ЯИМ 2,2 миллиард долларга кўпайишига 10 миллиард доллардан (капитал таъмирлаш харажатларини қўшган ҳолда) камроқ сармоя керак бўлади.\n2018 йилда мамлакатимизда барча йўналишларда ўзлаштирилган инвестициялар ҳажми 119 триллион сўм (14 миллиард доллар) ни ташкил этгани тўғрисида расман эълон қилинди. Бунинг эвазига мамлакат ЯИМ 2017 йилга нисбатан 5,2 фоизга ўсгани ҳам маълум бўлди. Тан олиш керак, ҳозирча бундан кўпроқ натижаларга эришишнинг иложи ҳам йўқ. Нега деганда, ички бозоримиз қишлоқ хўжалиги маҳсулотларининг нотўғри жойлаштирилиши натижасида кескин даражада торайиб қолган ва, энг асосийси, марказлашган иқтисодий тизим мамлакатимиз иқтисодиёти рақобатбардошлигини жуда паст даражага келтирган. Мисол учун, суғориладиган ерларга ғалла экиб, ҳар гектардан 500 долларлик маҳсулот оламиз. Италия ва Франция фермерлари шунча майдонда етиштирилган узумни тайёр маҳсулотга айлантириш ҳисобига 50 минг еврога тенг даромад олади. Албатта, бизлар ҳам худди шундай йўл тутсак, иқтисодиётимиздаги натижалар тубдан фарқ қиладиган бўлади, давлат бюджетининг ҳам, ишчи-ходимларнинг ҳам даромадларида катта ўзгаришлар юз бериши аниқ. Бунинг учун инсоннинг эҳтиёжлари фақат тўйиб нон ейишдан иборат эмаслигини, бу борада яна ҳам улуғвор мезонлар борлигини вазирлардан бошлаб жамиятимизнинг барча аъзолари тушуниши керак.\nСамарадорлиги шубҳа остида бўлган катта ва кичик инвестицион лойиҳалар кам эмас ва улар қаторини тўқимачилик тармоғи ҳисобига кенгайтириш мумкин. 2016 йилнинг декабрь ойида бу соҳани ривожлантиришга қаратилган давлатимиз раҳбарининг фармони қабул қилинган эди. Уни қабул қилишдан асл мақсад пахта толасидан тайёр тикувчилик маҳсулотлари ишлаб чиқаришни кўпайтириш ва экспортга йўналтириш эди. Аслида икки йил муайян натижаларга эришиш учун етарли муддат, лекин нима учун ўзгариш сезиларли даражада бўлмаяпти? Бу ишларда маркетингдан фойдаланиш умуман ёддан чиқарилганидан далолат берадиган мисол келтирмоқчиман.\nЯнги йилдан олдин ижтимоий тармоқларда Қўшма Штатлардан келган савдо кампаниясининг раҳбари Ўзбекистондан текстиль маҳсулотларини сотиб олишга қизиқаётгани тўғрисида маълумотлар берилди. Меҳмоннинг фикрича, бизнинг маҳсулотларимиз арзонлиги ва сифатлилиги билан фарқ қилар экан. Агар «Ўзбекистон ҳаво йўллари» компанияси мавжуд ташиш тарифларига нисбатан чегирмалар қилса, бу жаноб маҳсулотни Штатларга экспорт қилиши мумкин экан...\nЭнди ўзингиз ўйлаб кўринг. Қўшма Штатлар пахтани қайта ишлаш бўйича дунёнинг энг илғор мамлакатларидан бири. Мексика билан чегарадош, Бразилия ҳам унча узоқ эмас. Шуларни инобатга олсак, қайси хаёлпараст бундай таклифни жиддий қабул қилиши мумкин? Ахир бундан кўра, Европа бозорларига кириб бориш анча осонроқ иш эмасми? Аслида текстиль соҳасида яхши натижаларга эришмаётганимизнинг асосий сабаби бошқа нарсада – экспортнинг кўпайиши учун рақобатбардошликни белгилайдиган тадбирларда тизимли ёндашувнинг йўқлигида.\nИп-йигирув фабрикаларининг катта қисми 15-20 йил олдин ишга туширилган, улардаги асбоб-ускуналар маънан ва жисмонан эскирган. Тадбиркорлар шунақа корхоналарни тиклашга киришганига бир йил ўтмасдан, уларга етказиб бериладиган 1 килограмм пахта толасининг нархи 1,5 доллардан 2 долларгача кўтарилди, янги йилдан бошлаб эса уларга нисбатан қўшимча тарзда ер ва мулк солиғи жорий этилмоқда.\nХўш, бундай шароитларда текстиль корхоналарининг рақобатбардошлиги қайси томонга қараб ўзгаради? Ваҳоланки, айнан шу соҳа мамлакатимиз меҳнат бозорида вужудга келган кескинликни бартараф этишга хизмат қиладиган асосий йўналишдир.\n2018 йилда 55 мингдан кўпроқ янги корхона рўйхатдан ўтказилганлиги тўғрисида статистик маълумотлар берилди ва уларнинг муайян қисми саноат корхоналаридан иборат. Банклар ва маҳаллий бошқарув органлари томонидан маркетингга таяниб ишлаш йўлга қўйилмаганлиги сабабли ҳар йили қанча янги корхона ташкил этилса, шунга яқин корхоналар ёпилади. Ҳаттоки, битта туманнинг ўзида бир қатор тикувчилик цехлари тўлақонли ишламай турган бир пайтда янгиларини очиш учун кредитлар ажратиш амалиёти ҳар қадамда учрайди.\nМиқдорий кўрсаткичларнинг орқасидан қувиш натижасида минглаб корхоналар бир-бирининг фаолиятини такрорлайди, фойда олиш даражаси пасайиб, ички инвестицион имкониятлар чекланади, тайёр маҳсулот захиралари ортиб бораверади. Афсуски, Ўзбекистон корхоналаридаги тайёр маҳсулот захиралари, уларнинг таъсирида вужудга келадиган дебиторлик ва кредиторлик қарзлар тўғрисида анча йиллардан бери маълумот берилмайди. Йиллар давомида ўзгаришларсиз қоғоздан қоғозга кўчириладиган ҳужжатларнинг ичига кириб кетган, вақт-вақти билан кабинетлардан чиқиб, корхоналардаги аҳволни ўрганиш кераклигини унутган вазирликлар ходимларида таҳлилий ёндашув фикри қаердан вужудга келиши мумкин? Хонада ўтириб, қоғозлардаги рақамларни ҳисоб-китоб қилиш бошқа, жойларга чиқиб, корхоналар фаолиятини ўрганиш бошқа.\nАлоҳида шахсларга тикувчилик машиналари сотиб олишга кредит бериб, янги иш ўрни яратдик, дейиш, фикримча, бандликни бартараф этишга қаратилган вақтинчалик тадбир. Лекин бу борада самарали йўл ҳам борку ахир. Фарғона водийсида юқори натижаларга эришиб ишлаётган енгил саноат корхоналари жуда кўп. Агар уларнинг филиаллари бошқа шаҳар ва туманларда ташкил этилса, натижалар умуман бошқача тус олиши мумкин.\nАгар ушбу йўналишдаги чора-тадбирлар якка тадбиркорлик асосида эмас, балки асосан очиқ турдаги акционерлик жамиятлари шаклида амалга оширилса, корхоналар фаолияти, бир томондан, аҳолининг назорати остида бўлади ва иккинчи томондан, маҳсулотни (эгалик ҳуқуқи таъсирида) ички бозорда сотиш енгиллашади. Шу билан бирга, валюта сиёсатининг либераллашуви ва янги солиқ Концепциясининг жорий этилиши маҳаллий ишлаб чиқарувчилар фаолиятига салбий таъсир кўрсатиши мумкин. Мисол учун, ён атрофимиздаги айрим давлатларда ҚҚСнинг ставкаси 12 фоизни ташкил этади ва бу ерда ишлаб чиқариладиган юқори сифатли маҳсулотлар, айниқса, тикувчилик маҳсулотлари шунинг ҳисобига арзонроқ.\nДемак, қўшни мамлакатлардан халқ истеъмоли товарларининг кириб келиши ва бу маҳаллий маҳсулотларни сотишга салбий таъсир кўрсатишига тайёр бўлишимиз керак. Қолаверса, жалб қилинган кредит фоизлари, ер ва мулк солиқлари тўлови кутиб ўтирмаслиги ҳам аниқ. Бу мисоллардан иқтисодий фаолиятда иқтисодий таҳлил ва маркетинг фани нечоғлик муҳим аҳамиятга эга эканлигини кўриш мумкин.\nАслини олганда, иқтисодий фаолиятни амалга оширишдан мақсад – бу ўсиш суръатлари бўйича бошқа мамлакатлар билан мусобақа уюштириш эмас, балки мамлакат аҳолисининг доимий ўсиб борувчи эҳтиёжларини имкон қадар юқори даражада қондиришдир. Ташқи савдони амалга оширишдан ҳам мақсад шу, яъни рақобатбардошлик хусусиятига эга бўлган маҳсулотларни экспорт қилиб, унинг фойдаси ҳисобига мамлакатда етиштирилиши ноқулай бўлган, ишлаб чиқариши қимматга тушадиган маҳсулотларни импорт қилишдир.\nБир нарсага эътибор қаратайлик. Узоқ йиллар давомида ва кучли рақобат таъсирида жаҳон бозори муайян трансмиллий компаниялар томонидан тақсимланиб олинган ва унга қўшимча маҳсулот билан кириш — ўта мураккаб масала. Мураккаб, аммо иложи бор масала. Буни Бангладешнинг текстиль маҳсулотлари, Вьетнамнинг қаҳва, Ҳиндистоннинг ИКТнинг дастурлаш таъминоти билан халқаро бозорларга кириб бориши мисолида кўриш мумкин.\nЯна ҳам юқори ўсиш суръатларига эришиш учун корхоналарнинг малакали кадрларга бўлган эҳтиёжлари тўлалигича қондирилиши керак. Бунинг учун олий ва ўрта махсус таълим муассасалари томонидан амалга ошириладиган қабул жараёни корхоналар буюртмаларига асосланиши керак. Шундай йўл тутсак ва фақат илмий асосланган маркетинг тадқиқотларига таяниб ишласак, халқаро бозорларни эгаллашимиз мумкин.\nТашқи савдо ҳам, инвестицион фаолият ҳам чуқур ҳисоб-китобларга асосланиб амалга оширилса, натижалар умуман бошқача бўлиши мумкин.\nВалюта сиёсатининг либераллашуви ташқи савдо айланмасининг салбий натижалар билан якунланишига сабаб бўлаётгандай туюлмоқда. Аслида сабаб статистик фаолият янги шароитларга мос тарзда амалга оширилмаслигида, деб ҳисоблайман. Ўтган йилларда нималарни ва қайси миқдорларда экспорт қилган бўлсак, худди ўша даражада экспорт қиляпмиз, саноат корхоналари бир маромда ўз фаолиятини давом эттирмоқда, маҳаллий товарларни сиқиб чиқариб савдо пештахталарини хориждан келтирадиган товарлар босиб кетгани ҳам йўқ. Фақат давлатимиз томонидан инновацион технологияларни жорий этишга қаратилган қарорларга асосан машина ва асбоб-ускуналар хариди кўпайди, холос. Уларнинг тўлов манбаи бўлиб асосан тўғридан-тўғри жалб этилаётган чет эл инвестициялари ва кредитлари хизмат қилмоқда.\nЯна бир масалага эътибор қаратиш лозим, деб ҳисоблайман. Янги солиқ концепцияси доирасида кичик саноат корхоналарининг катта қисми умумбелгиланган солиқ тўлаш тизимига ўтиши уларнинг йириклашишига, ихтисосининг ўзгаришига, нарх-навонинг кескин ўзгариши ва рақобат курашининг кучайишига олиб келиши мумкин. Бу жараёнлар билан боғлиқ бўлган салбий оқибатларнинг олдини олиш борасида маркетинг фани муҳим роль ўйнайди. Шунинг учун вазирликлар, хўжалик уюшмалари ва маҳаллий ҳукумат органлари маслаҳат марказлари тузиб, уларнинг таркибига олий ўқув юртларининг маркетолог-олимларини жалб этиб жараённи бошқаришга киришсалар, мақсадга мувофиқ бўлар эди.\nХулоса сифатида шуни таъкидлаш жоизки, инвестицион ва ташқи савдо фаолиятлари чуқур таҳлил, аниқ ҳисоб-китоблар ва маркетинг фанига таяниб амалга оширилса, уларнинг самарадорлиги, мамлакатимизда амалга оширилаётган туб иқтисодий ислоҳотларнинг натижадорлиги яна ҳам юқори даражага кўтарилиши мумкин.


"Демак севасан" номли фильм намойиши бўлиб ўтди » PopCorn.uz - Шоу Бизнес олами хақиқати\n"Демак севасан" номли фильм намойиши бўлиб ўтди\nСана: 28.11.2015 5415 қайноқ\n27-ноябрь куни Алишер Навоий номидаги киносаройида Шерзод Умаров режиссёрлигидаги “Демак севасан” номли картинанинг намойиши бўлиб ўтди. Мазкур фильм тақдимотида кўплаб кино ихлосмандлари, оммавий ахборот вакиллари қатнашишди. Картина премьерасини иқтидорли бошловчи Рустамбек Худойберганов олиб борди.\nНамойишни ёш ва истеъдодли хонанда ва актёр Жаҳонгир ўзининг дилтортар таронаси билан очиб берди. Ана ундан сўнг анъанага мувофиқ картинанингижодий жамоаси саҳнага таклиф этилди ва бирма-бир таништириб ўтилди. Кейин картина намойиши бошланди. Мазкур кинофильмда эрка ва тантиқ, турмушга чиқишни истамайдиган қизнинг бошқа оилага келин бўлиб тушганидан кейинги ҳолат гавдаланади.\nМазкур романтик комедия тарбиявий аҳамиятга бой. Унда бугунги кундаги қизлар ва уларнинг тарбияси ўринли танқидга олинган ва мазкур картина орқали ёшлар ўзларига керакли хулосани чиқариб оладилар деган умиддамиз.\nФильмнинг ижодкорларига тўхталадиган бўлсак, бош ролларни Али Отажонов ва Мадина Файзиева ижро этган. Шунингдек, Ўзбекистон халқ артисти Тўти Юсупова, Элёр Носиров, Ўзбекистонда хизмат кўрсатган артист Муяссар Бердиқулова, Тўхтамурод Азизов, Жаҳонгир, Мафтуна Яҳёева, Сайёра Назирова ва бошқалар иштирок этишган. Сценарий муаллифи Дурдона Тўлаганова. Оператор ва режиссёр Шерзод Умаров. Продюсерларга тўхталадиган бўлсак, Акмал Якубов ҳамда Босит Қорахўжаев. Мазкур картинани сиз 28-ноябрьдан бошлаб юртимиз кинотеатрларида томоша қилиш имкониятига эгасиз. Фильмни томша қилинг ва ўз фикрларингизни билдиришни унутманг.


1. «Навбаҳор»: Манзилга етиб келаётган маблағ ёхуд 7 йиллик «перезагрузка». Мўминжонов Гвардиолами?\n2. Тўйга тўёна: "Навбаҳор ёшлар футбол академияси"нинг илк ютуғи\n3. Наманганлик ёшлар энергетик ичимликларга баралла йўқ дейишди\n4. Партия сайёр қабули: ҳар бир масала диққат марказида\n5. БЕРГАНГА БИТТА ҳам КЎП, ОЛГАНГА ЎНТА ҳам ОЗ! ёхуд НамДУ талабалари нимадан норози?\nИноятов айтганидек, коррупциянинг катта-кичиги бўлмайди. “Сен менга, мен сенга тегма”, дейиш энди умуман ярамайди!


ИнтерФУТБОЛ :: Энди бор умид «Локомотив» ва «Насаф»дан\n00:30 Интер 0:0 Сассуоло\n16:30 Фрозиноне 0:5 Аталанта\n19:00 Фиорентина 3:3 Сампдория\n19:00 СПАЛ 1:1 Болонья\n22:00 Кальяри 2:2 Эмполи\n00:45 Сельта 1:2 Валенсия\n16:00 Бетис 3:2 Жирона\n20:15 Вильярреал 1:1 Атлетик\n22:30 Райо Вальекано 2:2 Реал Сосьедад\n22:30 Леванте 2:0 Вальядолид\n18:30 Хаддерсфилд 0:3 Манчестер Сити\n21:00 Фулхэм 1:2 Тоттенхэм\n00:30 Наполи 2:1 Лацио\n00:45 Барселона 3:1 Леганес\nЭнди бор умид «Локомотив» ва «Насаф»дан\nБугун янги мавсумга старт берилади: у одатдагидек, Осиё Чемпионлар Лигаси билан бошланади. Бу йилги вазият ёмон эмас, ҳар ҳолда, икки клубимиз гуруҳ баҳсларида иштирок этади.\n«Пахтакор»нинг мағлубияти тезроқ унутилиши ҳам айнан мана шу клубларимизга боғлиқ. Агар «Локомотив» ва «Насаф» гуруҳдан муваффақиятли ўта олишса, «Ал-Гарафа» - «Пахтакор» ўйинидаги нохуш кайфият ортда қоларди. Аммо шундай бўлармикан?\nЎтган мавсумлардаги кўнгилсизликлар такрорланмаслигига умид қилса бўладими? Келинг, шу ҳақда бир оз мулоҳаза юритайлик.\n«Локомотив»нинг ОЧЛдаги энг яхши мавсуми икки йил аввалга тўғри келади. Ўшанда «темирйўлчилар» чорак финалга қадар етиб боришган ва ҳатто ярим финалга ҳам умид боғлагандилар.\nБироқ шу натижа ҳам «Локомотив» учун дуруст ҳисобланган. Ҳатто Мирко Йеличич шогирдлари бир бош баланд сакрагандек ҳам туюлгандилар. Бу фикр ўтган мавсум ўз тасдиғини топди - «Локомотив» гуруҳдан чиқишни уддалай олмади.\n«Насаф»га келадиган бўлсак, қаршиликлар Чемпионлар Лигасида ҳар сафар гуруҳ босқичида қолиб кетишган. Рўзиқул Бердиев шогирдлари тўрт йилдан буён мусобақада иштирок этиб келишади, аммо «плей-офф» босқичини ҳозирча фақат орзу қилишлари мумкин.\nБу борада «Пахтакор» ва «Бунёдкор» қайд этган натижалар яхшироқ: «шерлар» икки, «қалдирғочлар» эса уч марта ярим финалга қадар етиб боришган. Аммо бу йил «Пахтакор» ҳам, «Бунёдкор» ҳам ОЧЛдан четда қолди. Хўш, «Локомотив» ва «Насаф» уларнинг ўрнини боса оладими?\nАлбатта, бу саволга тайинли жавоб бериш қийин. Балки Чемпионлар Лигасида ғолибликка даъвогар клуб ниҳоят биздан ҳам чиқар, балки йўқ.\nҲозирдан бу ҳақда аниқ бир нарса айта олмаймиз. Аммо ўзбек футболи мухлиси ҳар доим умид билан яшаган ва бу йил ҳам истисно бўлмайди. Шуниси аниқки, ОЧЛнинг навбатдаги мавсуми муваффақиятли иштирок этиш учун ҳар қачонгидан қулай. Нима учун? Чунки клубларимизда молиявий муаммолар деярли йўқ.\n«Локомотив»нинг бу борада аллақачон барқарорликка эришганини яхши биламиз. Боз устига, клубни уч йилдан буён Мирко Йеличич ва Андрей Микляевлар тандеми бошқариб келмоқда. Бу эса, ниҳоят, натижа келтириши лозим. Жорий мавсум нафақат Осиё Чемпионлар Лигаси, балки Ўзбекистон чемпионатида ҳам кескин кураш кечади.\n«Локомотив» раҳбарияти ва мураббийлар штаби буни жуда яхши билишади ва таркибни кучайтириш устида кўп иш олиб борилди. Энг катта янгилик эса ўтган ҳафта маълум қилинди - «темирйўлчилар» Сардор Рашидов билан бир йиллик шартнома имзолашди.\n«Ал-Жазира»да ишлари юришмаган ҳужумкор ярим ҳимоячи собиқ клубидагилар адашганини айнан Чемпионлар Лигасида исботлашни исташи турган гап. Боз устига, «Локомотив» аввалги мавсумлардан фарқли ўлароқ, бу сафар таркибни нисбатан сақлаб қолишнинг уддасидан чиқди.\nМасалан, «Пахтакор»га кетиши гумон қилинган Икром Алибоев катта уринишлардан сўнг жамоасини алмаштирмасликка кўнди. Ижара муддати якунига етган Жалолиддин Машариповнинг ўрни эса Сардор Рашидов билан тўлдирилди. Шундай экан, душанба куни «Ал-Ваҳда»га қарши кечадиган ўйинда «Локомотив»дан фақат яхши натижа кутишга ҳақлимиз.\nШунингдек, «Насаф»да ҳам бу йил ишлар анча жойида. Юқорида қаршиликларнинг тўрт йилдан буён Чемпионлар Лигасида иштирок этишаётгани, аммо яхши натижа қайд эта олишмаётгани айтилганди. Бироқ шуни ҳам эътибордан қочирмаслик лозимки, «Насаф» бу вақт давомида молиявий жиҳатдан катта муаммоларга йўлиққанди.\nУ ёғини сўрасангиз, яқинда ҳам бу борада вазият анча кескин эди. Айнан шу сабабга кўра, қишда бир қатор етакчилар «Пахтакор»га ўтиб кетишди. Лекин муаммолар кўлами қанча кенг бўлмасин, ўзгаришлар ҳам шунга яраша бўлди.\nҲозирги «Насаф» молиявий масалада қийналмаса керак, ҳар ҳолда, маош ва мукофот пулларидан қарздорлик тўлиқ узилган. Тўғри, жамоадан кетган футболчилар ўрнини тезда тўлдириш осонмас. Шунга қарамай, «Насаф»нинг бир устун жиҳати бор - жамоа ҳар доим ўз тарбияланувчиларига суяниши мумкин.\nХитойда бўлиб ўтган ёшлар ўртасидаги Осиё чемпионати эса бу иқтидорларнинг қай даражада катта кучга эга эканини исботлаб берди. Азиз Ғаниев ёрқин ўйини эвазига скаутлар эътиборига тушган бўлса, Одил Ҳамробеков қитъа биринчилигининг энг яхши футболчиси, деб топилди.\nМусобақа ташкилотчилари Одилга 20 минг АҚШ доллари миқдорида мукофот пули топширишганини сиз ҳам кўрган бўлсангиз керак. Осиё чемпионатида умумий ҳисобда 368 футболчи қатнашган. Мана шунча ўйинчи орасидан энг яхши деб тан олиниш оддий натижа эмаслигини ҳаммамиз яхши тушуниб турибмиз.\nШунингдек, Ўзбекистон ёшлар терма жамоаси сафида Бобур Абдухолиқов ва Дониёр Нарзуллаевларнинг ҳам порлаганини инобатга олсак, «Насаф»нинг қандай кучга эга эканини тушуниб олиш осонроқ бўлади.\nБу ёқда Осиё чемпионатида қатнашмаган Шароф Муҳиддинов ва Ислом Кенжабоев каби ўйинчилар ҳам бор. Келаси ҳафта «Пирузи»га қарши кечадиган баҳсда айнан шу футболчилар асосий фигурага айланишса, не ажаб.\nХуллас, шундай гаплар. Насиб қилса, душанбадан Осиё Чемпионлар Лигаси бошланади. Умид қиламизки, янги мавсум клубларимиз учун муваффақиятли ўтади. Ахир бунинг учун бизда ҳамма нарса бор, муҳими - энди шуни исботлай олсак бўлгани...\n02:49 Ла Лига: «Барселона» «Камп Ноу»да «Леганес»ни таслим этди (0)\n01:42 Эътироф: Машаққат-ла топилган обрў (0)\n00:48 Ҳафта қаҳрамони: Омадли, лекин ишсиз (0)\n23:59 Осиё кубоги: Эрон ишончли ғалаба билан кейинги босқичга йўл олди (0)\n23:35 Ла Лига. «Барселона» - «Леганес»: таркиблар (0)\n22:54 АПЛ: «Тоттенхэм» сафарда «Фулхэм» устидан иродали ғалабага эришди (0)\n21:33 Осиё кубоги: Хитой ирода намойиш қилиб, кейинги босқичга йўл олди (0)\n20:31 АПЛ: «Манчестер Сити» сафарда йирик ғалабага эришди (0)\n18:51 Осиё кубоги: Иордания пенальтилар сериясида Вьетнамга имкониятни бой берди (0)\n17:23 «Наполи» грандлар нишонидаги футболчиси учун 120 миллион евро сўрамоқда (0)\n17:06 “Навбаҳор” йиғинни Қримда давом эттиради (0)\n16:47 «МЮ» ва Марсьял ўртасида янги, узоқ йиллик шартнома имзоланади (0)\n15:01 Эктор Купер: «Осиё Кубогига ғалаба учун келганмиз» (0)\n14:27 Дэвид Бекхэм: «Муҳими, Мбаппе – яхши инсон» (0)\n13:41 «Тоттенхэм» «Рома» футболчиси борасида келиша олмади (0)\n13:13 Мбаппе ва Кавани 1979-йилги рекордни такрорлашди... (0)\n12:36 Сульшер: «Моуриньонинг ҳар бир гапини муҳокама қила олмайман» (0)\n11:19 Пеп Гвардиола: «Менинг дўстларим йўқ…» (0)\n10:36 Кейхилл жорий трансфер дарчаси якунига қадар жамоасини ўзгартиради (0)\n09:27 Нестеров ва Шомуродов Осиё Кубоги-2019 рамзий терма жамоасига киритилди (0)\n09:24 Осиё Кундалиги, 18-кун. Меҳнатнинг роҳатини кўрадиган кун яқин (0)\n08:29 Фрэнк Лэмпард: «Вест Хэм» юрагим, «Челси» эса уйим» (0)\n05:18 Заҳарханда раҳмат… (0)\n03:49 Ла Лига: «Валенсия»да иродали, «Реал»да ишончли, «Атлетико»да йирик ғалаба (0)\n03:37 АПЛ: «Арсенал» «Челси» устиндан ишончли ғалабага эришди (0)


Авто бугун, 11:55 03555\n«Volkswagen Caddy» русумли автомобиллар савдоси шу йилнинг июль ойидан бошланиши режалаштирилмоқда.\nЖамият бугун, 13:05\nҲуқуқ 02/06, 16:42\nТехнология 02/06, 10:49\nСиёсат 02/06, 09:57\nТаиландда тиббиёт ходимлари учун бепул саёҳатлар режалаштириляпти\nУлар уч кунгача бепул сафар қилишлари мумкин.\nҚирғизистонда бир кунда уч киши коронавирусдан вафот этди. Бири — шифокор\nРавшан Эрматов велотрек ўқув-машғулот марказини кўрди. Таассурот ёмон эмас\nЯна 46 кишида касаллик аниқланди. ССВ улар ҳақида маълумот берди\nФойдасидан зарари ошиб кетиши мумкин! Япон шифокорлари жазирамада ниқоб тақиш бўйича тавсия ишлаб чиқишди\nЛотин Америкасида кучли довул кўплаб инсонларни ҳаётдан олиб кетди\n#Қирғизистон - 153


Украина парламенти белгиланган муддатда янги ҳукумат тузишга муваффақ бўлмаганидан кейин сиёсий бўҳрон янада кучайди.\n26 январ 2021, Тошкент вақти: 23:47\nМамлакат конституциясига мувофиқ парламент душанба куни ярим тунга қадар янги ҳукуматни тузиши керак эди. Агар янги ҳукумат тузилмаса, президент парламентни тарқатиб юбориш ҳуқуқига эга. Бироқ Виктор Януковични Бош вазир лавозимига номзод қилиб кўрсатган Россияпараст янги коалиция янги ҳукумат туза олмаяпти. Чунки президент Виктор Юшченко Бош вазир лавозимига Януковични расман тасдиқламагунча янги коалиция ҳукумат тузиш ҳуқуқига эга эмас. Президент Юшченко эса Янукович номзоди ҳақида узил-кесил қарор қабул қилиши учун 2 августга қадар вақт борлигини айтмоқда.


Давлат тилининг қадри қанча бўлиши лозим? | Azon.uz - Ахборот-таҳлилий портал\nДавлат тилининг қадри қанча бўлиши лозим?\n1590 23:45 27.04.2020\nЎзбекистонда туғилиб, давлатнинг расмий тили, умум халқнинг халқ тили бўлган ўзбек тилини билмаган, билишни истамаган кўрнамак, юзсиз ва ҳатто ичи аламга тўла одам деса бўладиган бундай ўрисларга ва уларга эргашганларга аталади бу пост. Аслида ичимиздаги хоин ва душман мана шулардир. Буларга муросасиз бўлиш керак, зинҳор унутманг.\nАдлия вазирлиги муҳокамага қўйган қонун лойиҳаси устида баҳслар тинмаяпти. Тортишувларда мухолиф томон “нега Литва, Латвия тажрибасига ҳавола беряпсизлар?” деган эътирозни билдирмоқда, яъни тил сиёсати Болтиқбўйи сценарийси билан боришидан айримлар хавфсирамоқда. Қолаверса, жарима билан натижага эришиб бўлмайди, бу прогрессив усул эмас деган фикрлар айтилмоқда.\nБиз кичик бир тадқиқот ўтказиб, айрим мамлакатлар тажрибасини ўрганиб кўрдик.\nАввало, Болтиқбўйидан бошқа мамлакатлар тажрибаси ҳақида.\nРоссия. Давлат тили тўғрисидаги Россия Федерал Қонуни 3 моддасида нафақат давлат ташкилотлари, мулкчилик шаклидан қатъи назар Россия ҳудудида фаолият юритувчи ҳар қандай ташкилот давлат тили (рус тили)да иш юритиши, ҳатто ташкилотни номлашда ҳам рус тилидан фойдаланиши белгиланган. Қонунни бузиш тегишли жавобгарликка сабаб бўлиши ҳам алоҳида айтилган. Маълумот учун, Россияда 190 дан ортиқ миллат ва элатлар яшайди.\nГрузия Давлат тили тўғрисидаги қонунига кўра, давлат корхона ва ташкилотларида фақат грузин тилида иш юритилади, зарурат туғилса, ҳужжатлар бошқа тилларга таржима қилиниши мумкин, аммо бу таржималар расмий ҳужжат ҳисобланмайди.\nГермания. Маъмурий амалиётлар тўғрисидаги қонун 23 параграфида расмий тил сифатида немис тили белгиланган. Агар масъул идорага мурожаат немис тилидан бошқа тилда қилинса, орган дарҳол унинг немис тилига таржимасини талаб қилиши керак. Немис тилидан бошқа тилда мурожаатлар кўриб чиқилмайди.\nПольша. Давлат тили тўғрисидаги Қонун 4-моддасида давлат органларида фақат поляк тилида иш юритилиши белгиланган.\nФранция. Тубон қонуни\nМенга Франция тажрибаси жуда ёқди. Биз ўрганишимиз керак бўлган жиҳатлари кўп экан, бу ёғига диққат билан ўқинг.\nЕвропанинг энг кўп тиллик мамлакати Франция аҳолисининг 51 фоизи француз тилидан бошқа тилда гаплашади. Конституциясида эса фақат француз тили давлат тили деб белгиланган. Француз тилини маданий ёдгорлик сифатида сақлашга мамлакат маданият вазирлиги масъул ҳисобланади. Расмий иш юритиш фақат француз тилида. Бу 1994 йилда қабул қилинган Тубон қонуни орқали мустаҳкамланган.\nТубон қонуни реклама матнлари ва жой номлари, оммавий жойлардаги пешлавҳаларни, жамоат транспортидаги ёзувлар, йўл кўрсаткичлари, маҳсулотлар ва ҳатто турли мулкларга ёзилган ёзувларгача фақат француз тилида бўлишини талаб қилади. Давлат ташкилотлари томонидан иш юритиш истисносиз француз тилида олиб борилиши, терминларнинг французча муқобили турганда, инглизчаси ё бошқа тилдагисини ишлатиш тақиқланиши ҳақида ёзилади қонунда.\nТубон қонунини бузиш жисмоний шахсга 700 евро, юридик шахсга 3750 евро жарима солинишига сабаб бўлади. Ҳатто, бошқа тилда пешлавҳаси ёки ёрлиғи ёзилган мулк мусодара қилиниши ҳам мумкин.\n2006 йилда худди шу қонунни бузгани учун Американинг Gems компанияси 600 минг еврога жаримага тортилган!\nҚонун ижросини амалга ошириш механизми шундайки, нафақат суд полицияси, балки истеъмолчилар ҳуқуқини ҳимоя қилувчи ваколатли шахс ҳам ушбу қонунга риоя этилиши юзасидан суриштирув ишлари олиб бориши ва қонун бузилиш ҳолатларини аниқлаб тегишли органга материалларни тақдим этиши мумкин. Бунинг учун ваколатли шахс кундуз куни бино ёки автотранспорт ичига кириб текширув ўтказиш ҳуқуқига эга. Ушбу текширувга тўсқинлик қилиш ёки керакли материалларни тақдим этмаслик жиноий жавобгарликка сабаб бўлади, ҳатто шахс қамалиши ҳам мумкин (Франция Жиноят кодексининг 433-5 моддасига кўра).\nФранцузлар ушбу қонун асосида Меҳнат кодексининг 8, 9, 10-моддаларига ўзгартириш киритиб, ходимларнинг француз тилида иш юритишини мажбурий қилиб қўйишган. Фақат хориждан келган ходим меҳнат шартномасини ўз она тилига таржима қилдириш ҳуқуқига эга.\nАтамашунослик соҳасида ҳам французлар тажрибаси менга ёқди. Ҳар йили Француз академияси расман француз тилига қабул қилинадиган сўзлар рўйхатини эълон қилади ва диққат билан тил мониторингини ўтказиб, француз тилига хос бўлмаган сўзнинг ишлатилишини аниқлагани заҳоти қонуний чора кўради.\nБугунги кунда французларда хорижий сўзларни сўзлашувда ишлатиш маданиятсизлик ва тарбиясизлик ҳисобланади. Улар ҳатто қисқартма отларни ҳам ўз тиллари орқали ясашади. Масалан, НАТО француз тилида ОТАН шаклида ишлатилади.\nМана сизга кўпмиллатли, ривожланган, демократик Франция тажрибаси!\nХўш бизда-чи? 1989 йил Давлат тили тўғрисидаги Қонун қабул қилингани билан, на уни бузганга жавобгарлик бор, на буни назорат қилиш ва на амалга ошириш механизмлари аниқ. Бу соҳада қўйилаётган ҳар бир қадам эса дарров сиёсийлаштирилиб, миллатлараро муҳораба майдонига тортиляпти. Биз шунчаки қонунни ишлатмоқчимиз, холос.\nАсли расмий тил, давлат билан мулоқот инсон ҳаётининг жуда катта қисмини ташкил қилмайди. Тилни зарур даражада ўрганиш ё керак жойда таржимонлар билан таъминлаш орқали бу муаммони ҳал қилса бўлади. Ягона тилда иш юритиш қулай ва арзон. Бот-бот тил баҳси очиб, уни сиёсийлаштириб, бир-биримизга тошотарлик қилишда ҳам хайр йўқ. Жамият онгли равишда бу масалада муросага келиши керак.\nШу билан мен тил масаласидаги охирги постимни тугатдим. Хайрлиси бўлсин.\nЎзбекистон Давлат тили Махсус таҳлил Мақолалар\n205 21:05 27.01.2022\n263 15:11 27.01.2022\nФуқаролар чанг бўронидан огоҳлантирилмоқда\n739 13:51 27.01.2022\n«Ҳайдовчилик гувоҳномасини ўқимасдан олиш оддий ҳолга айланиб қолди» – Президент Шавкат Мирзиёев\n175 12:45 27.01.2022\n622 12:15 27.01.2022\nЎзбекистоннинг коррупция бўйича халқаро рейтингдаги ўрни яхшиланди\n435 17:33 26.01.2022


Ҳақиқий фаворитлар қатнаша олмайдиган танлов\nЎзбекистон Республикаси Инсон ҳуқуқлари миллий маркази Ўзбекистон мустақил босма оммавий ахборот воситаларини қўллаб-қувватлаш жамғармаси билан ҳамкорликда “Инсон ҳуқуқлари журналист нигоҳида” танловини эълон қилди.\nЎзбекистон Миллий ахборот агентлиги – ЎзА хабарига қараганда, танлов Инсон ҳуқуқлари умумжаҳон декларацияси қабул қилинганининг 60 йиллигига бағишланган тадбирларда оммавий ахборот воситаларининг фаол иштирок этишини таъминлаш мақсадида ўтказилади.\n“Танловга жорий йилнинг 1 июнидан республика босма оммавий ахборот воситалари ва интернет нашрларида эълон қилинган... ахборот таҳлилий, публицистик ва фотоматериаллар қабул қилинади”,- деб хабар қилди ЎзА.\nТанлов 2008 йилнинг 10 декабрида якунланади. Ғолиблар диплом ва эсдалик совғалари билан тақдирланиши ҳам ваъда қилинган.\nИнсон ҳуқуқлари мавзуида ахборот таҳлилий материаллар ёзиб эълон қилган ҳар қандай кишини журналист, деб қабул қиладиган бўлсак, Абдураҳмон Ташанов, Саиджаҳон Зайнобиддинов, Толиб Ёқубов деган ўзбекистонликлар “Инсон ҳуқуқлари журналист нигоҳида” танлови дипломларини эсдалик совғаларига қўшиб олиб қўядиган потенциал ғолиблардир.\nЛекин улар шу пайтгача эълон қилган ахборот таҳлилий материалларини танлов жюриси эътиборга олишига ишонмайди.\n“Улар биз берган материалдан фойдаланиб чиқарадиган бўлса, албатта, қатнаша олмаймиз. Берган материални, менимча, беришмаса керак. Андижон воқеаларидан кейин мени инсон ҳуқуқлари фаоли эмас, балки жамоат тартибини бузувчи шахс қилиб кўрсатиб қўйган”,- дейди андижонлик инсон ҳуқуқлари ҳимоячиси Саиджаҳон Зайнобиддинов.\nС.Зайнобиддинов Андижон воқеаларидан кейин қамалиб чиққан бўлса, Ўзбекистон инсон ҳуқуқлари жамияти раиси Толиб Ёқубов таъқиб-тазйиқдан қочиб шу кунда муҳожиратда яшаяпти.\n“Ҳукуматнинг бу танловига биз Ўзбекистон инсон ҳуқуқлари жамияти қатнашган тақдиримизда ҳам ҳеч қанақа натижа бермайди. Чунки бунақа тадбирлар Ўзбекистон ҳукумати томонидан ҳамма вақт жаҳон жамоатчилигини, ўзбек жамоатчилигини алдаш учун ўтказилади”,- деди Т.Ёқубов.\nҚочқинликнинг аччиқ нонини еб юрган Толиб Ёқубов ҳам, турманинг баландасидан зада бўлган Саиджаҳон Зайнобиддинов ҳам Ўзбекистондаги расмий газеталар тили билан айтганда “мамлакат ютуқларини кўра олмаётган аламзада кимсалар” бўлсин. Лекин Ўзбекистонда тан олинган, яъни расмий қайддан ўтган ташкилот - “Эзгулик” инсон ҳуқуқлари жамияти вакили, мустақил журналист Абдураҳмон Ташановдан ҳам уларникига ўхшаган гап чиқди.\n“Албатта, Ўзбекистон ҳукумати инсон ҳуқуқлари декларациясининг 60 йиллиги муносабати билан шунақа тадбирлар уюштиряпти. Ҳукуматнинг қўғирчоқ ташкилотлари, яъни “ҳуқуқ ҳимояси” ташкилотлари шунақа тадбирлар ëки танловлар эълон қилиш билан машғул. Лекин бунинг ўз эгалари ва қатнашадиган одамлари бор. Ҳатто ташкилотимиз номидан йиғилиш, мажлисларда қатнашишни сўраб мурожаат қилганмиз. Лекин биз бунга ҳали ижобий жавоб олганимиз йўқ”,- дейди А.Ташанов.\nТанлов жюриси назарига тушиш учун инсон ҳуқуқлари мавзуидаги материаллар “республика босма оммавий ахборот воситалари ва интернет нашрларида эълон қилинган” бўлиши керак.\nМана шу талабнинг ўзиёқ эзгуликчиларнинг танловдан ташқарида қолишини белгилаб қўйганини айтади Абдураҳмон Ташанов.\n“Қатнашишимиз мумкин бўлган биз ëзган материалларни, агар Ўзбекистон ОАВ назарда тутилаëтган бўлса, беришмайди. Бу танловларда тўғридан-тўғри қатнашиш имкониятимиз йўқ бизнинг”,- деди А.Ташанов.\nСаиджаҳон Зайнобиддинов ҳам, Толиб Ёқубов ҳам, “Эзгулик” жамияти ҳам инсон ҳуқуқлари тўғрисида умумий гапларни гапириб эмас, конкрет одамларни ҳимоя қилиб келади.\nТанловга қабул қилинадиган материаллар муаллифларидан эса, ЎзА хабарига қараганда, Ўзбекистонда инсон ҳуқуқ ва эркинликларини таъминлашга қаратилган демократик ижтимоий-иқтисодий, сиёсий-ҳуқуқий ислоҳотларни янада чуқурлаштириш жараёнини ёритиш талаб қилинади.\nТанлов уюштирувчиларидан бири - Ўзбекистон мустақил босма оммавий ахборот воситаларини қўллаб-қувватлаш жамғармасидан тадбир ҳақида гапирадиган одам топилмади.


09:26 / 19.03.2017\nЎзбекистон терма жамоаси аъзоси Виталий Денисов Россия чемпионати 20-тури доирасида «Локомотив»нинг «Спартак»ка қарши ўтказган ва 1:1 ҳисобидаги дуранг билан якунланган ўйини вақтида жароҳат олган. У жароҳатига қарамасдан ўйинни охирига қадар ўтказган.\nМоскваликлар клуби матбуот хизмати хабарига кўра, Денисов ва Вердран Чорлука жароҳатланган, улар ўйиндан кейиноқ УЗИ текширувидан ўтказилган. Маълум бўлишича, Чорлука белининг чап қисмидаги мушакларни жароҳатлаб олган, Денисовда эса белнинг ўнг қисмидаги мушаклар жароҳатланган.\nФутболчиларнинг соғлиги тўлиқ тикланиши муддати 19 март куни ўтказиладиган навбатдаги текширувлардан кейин маълум бўлади.\nЎтган ҳафтада Самвел Бабаян терма жамоанинг Сурия ва Қатарга қарши ўйинлар учун таркибини эълон қилганди ва унда Виталий Денисов номи ҳам бор эди. Энди унинг ўрнига таркибга ким чақирилиши ҳозирча номаълум.


Фермерлар ҳокимни судга берди\n30 ноябр 2020, Тошкент вақти: 19:51\nФермерларнинг айтишларича, ерларни тортиб олиш учун керакли бўлган ҳужжатлар ҳокимлик томонидан қалбакилаштирилган.\nСирдарё вилоятининг Оқ олтин туманида ерлари ноқонуний равишда тортиб олинган беш фермер туман ҳокимлигини хўжалик судига тортди. Уларга кўра,ким кўпроқ пора берса ер ўшаники бўлиб қолаяпти.\nЖума куни Сирдарё вилояти хўжалик ишлари суди Оқ олтин туманидан бўлган беш фермер аризасини кўриб чиқишни бошлади. Улар ерларининг ноқонуний олиб қўйилганидан судга мурожаат қилганлар. Бу ҳақда Озодлик радиосига инсон ҳуқуқи ҳимоячиси Карим Бозорбоев маълум қилди.\n- Суд жараëни бўлди. Суд кейинги жума кунига учинчи шахс чақирилиши учун қолдирилди. Учинчи шахс бу фермер хўжалиги ер майдони заҳирага олиниб¸ бошқа фермерга берилган. Ўша фермерни чақириш учун 30 апрелга қолдирилди¸ деди Карим Бозорбоев.\nСуд 30 апрелга қолдирилди. Хўш, фермерларнинг даъволари нима? Биз бу беш фермернинг уч нафари билан суҳбатлашдик.\nБиринчи суҳбатдошимиз “Мирзоҳид Шаҳзод” фермер хўжалиги раиси Ўрол Қувватовнинг айтишича, унинг 60 гектар ери бор. Ўтган йили сув танқислиги боис пахта режаси 83 фоизга бажарилган. Буғдой топшириш режаси эса ортиғи билан бажарилган. У аввалига ери олиб қўйилганини хатто билмаган ҳам. Унинг номидан еридан воз кечиш ҳақида кимдир ариза ҳам ёзиб берган:\n- Уларнинг ўзлари ариза ëзишган ва ўзлари қарор чиқаришган. Ер укамнинг номида¸ мен ишончнома билан иш юритаман. Бориб кўрдим¸ биров ëзган. Қоғозга муҳрни урган¸ дейди Ўрол Қувватов.\nЎрол Қувватов ери бошқага берилганини бировдан билган:\n- Биз комиссиясини ҳам кўрганимиз йўқ. Рустам деган фермер телефон қилиб “Ерингизни мен қўшиб олдим. Ҳоким ариза олиб кел деяпти”, дейди. Мен ариза бермайман¸ керак бўлса ўзим қўшиб оламан. 60 гектар ер озгина ер эмас¸ дедим¸ дейди Ўрол Қувватов.\nИккинчи суҳбатдошимиз “Жондор ота” фермер хўжалиги раиси Ҳомид Абдуллаев. Унинг айтишича, бир умр далада кетмон чопган:\n- 1973 йилдан бери совхозда яшаймиз. 1989 йилдан бери ўзимиз аъзо бўлиб бригадир бўлиб ишлаганмиз. 2003 йилда фермер хўжалигига айлантирилганидан кейин шу пайтгача фермер хўжалигида ишлаб келаяпмиз. Қисқаси ота-бобомиз деҳқон ўтган. Ўзимиз ўзимизнинг техникамиз билан ишлаймиз¸ етиштирамиз¸ топширамиз. Ҳаммасини ўзимиз қиламиз¸ дейди Ҳомид Абдуллаев.\nУ шу пайтгача ҳамма давлат режаларини муваффақиятли бажариб келган. Ўтган йил сув танқислиги учун пахта режаси 86 фоиз бўлиб қолган:\n- Сув менинг еримга олти-етти километрдан келади. Суғориш тармоғининг энг охирида менинг ерим жойлашган. Мендан олдин бешта фермер сув ичади. Улардан ортса¸ менга сув келади. Биз ҳар йили еримизга яҳоб қўярдик. Ëз кунида пахтани икки-уч марта суғориш керак. Биз бир марта суғориб ҳосил олардик. Шунинг эвазига ҳосил бўларди. Ўтган йил қишда сув қўя олмадик. Эвазига пахта планимиз бажарилмади¸ дейди Ҳомид Абдуллаев.\nФермер Ҳомид Абдуллаев ерни ихтиёрий топшириш ҳақидаги ариза ҳам унинг номидан қалбакилаштирилганини айтади:\n- Биз ҳокимиятга бориб ариза ëзмаганмиз. 2008 йилнинг 9 октябрида ўзлари бизлардан бесўроқ аризани ëзган ва 30 октябр куни ҳокимнинг қарорини чиқариб¸ "Атиргул" фермер хўжалигига қўшиб юборган¸ дейди Ҳомид Абдуллаев.\nУчинчи суҳбатдошимиз, олим агроном, қишлоқ фуқаролари йиғини раиси ҳамда туман Кенгаши халқ депутати, “Эсергап Али” фермер хўжалиги раиси Зарпулла Эсергапов. Унинг тақдири бояги фермерларникидан сал бошқачароқ. У доим давлат режаларини бажариб келган. Ери ҳам кам эмас, 45 гектар.\nХўш, вақтида бош агроном бўлиб ишлаган деҳқондан ерни нега тортиб олишди? Унинг қайси қилиғи ҳокимликка ёқмади:\n- Биз ҳокимиятга яхши кўринмаганмиз. "Салом-алик"ни яхши қилмаганмиз. Ҳозир ерни олган фермерларнинг ҳаммаси саводсиз. Ким ерни олган бўлса¸ саводсиз одамлар олган.\nМисол учун мен олим агрономман. 1979 йилда Самарқанд қишлоқ хўжалик институтини тугатганман¸ дейди Зарпулла Эсергапов.\nЗарпулла Эсергаповга кўра, Сардор билан салом аликни қуюқ қилмаган барча фермер еридан ажралди. Сардор дегани бу қуюқ “салом-алик”ни туман ҳокимига етказадиган ўртадаги воситачи:\n- Ким Сардорга дум бўлган бўлса¸ ўша ерни олган. Сардор энди совхоз директори ҳисобланади-да. Ҳокимнинг "шестëрка"си. У плëнканинг тагига қовун экадиган қовунфуруш.\nАгар мен уч гектар ерга ҳокимнинг рухсатисиз плëнка остига қовун экадиган бўлсам¸ ўша уч гектар ер бузилиши керак. Ҳокимнинг рухсати билан эксам¸ бузилмайди. Ҳозир ҳокимиятда шунақа ўйин кетаяпти¸ дейди Зарпулла Эсергапов.\nЗарпулла Эсергаповнинг айтишича, ҳозир туман ҳокими Камолиддин Сулаймонов:\n- Ҳозир у қаҳрамон. Айтгани айтган¸ дегани деган бўлаяпти. Мисол учун мен олим агрономман¸ лекин менинг еримни олиб қўйди. Орқасида дум бўлмаганим учун менинг еримни олиб қўйди¸ дейди Зарпулла Эсергапов.\nХўш, Ўзбекистон президенти айтганидек ер эгасини топяптими?\n- Ер фирибгарларнинг қўлида қолаяпти. Ким олди-берди қиладиган бўлса¸ ер ўшанинг қўлида қолаяпти. Мен икки-уч марта ҳокимнинг олдига кирган эдим. Ҳайдаб чиқариб юборди. Бунга нима дейиш керак энди? Менга қараб баклашка отди. Участка нозири ҳокимнинг олдидан қўрқиб чиқиб кетди¸ лекин мен чиқмадим. Менга от¸ мени ур дедим ҳокимга. Лекин қила олмади¸ дейди Зарпулла Эсергапов.\nФермер Ҳомид Абдуллаев фикрича, бугунги кунда деҳқонни ўйлайдиган ҳукумат қолмади. Бой бойларга боқадиган замон келди:\n- Мен нима дейман энди. Мен бир кетмончи¸ ишчи одам бўлсам. Бир нарса деб бўлмайди уларга. Бой бойга боқар¸ сув сойга оқар дегандай ҳозир каттанинг гапи гап бўлаяпти. Деҳқоннинг гапи ҳеч жойда ўтмайди¸ дейди фермер Ҳомид Абдуллаев.


“Баҳор маликалари” рағбатлантирилди | "Адолат" СДП\n“Баҳор маликалари” рағбатлантирилди\nПартиянинг Хоразм ва Урганч шаҳар Кенгашлари ва УрДУ 2-сон академик лицей ҳамкорлигида партиянинг “Келажаги буюк давлат қуришда, ёшлар ҳал қилувчи кучдир!” лойиҳаси доирасида “Баҳор маликаси” кўрик-танлов ташкил этилди. Танловга партия фаоллари, депутатлари, ҳамкор ташкилотлар вакиллари ҳамда мазкур лицейнинг ўқитувчи ва ўқувчилари иштирок этишди.\nТадбирда таъкидланишича, давлатимиз томонидан ёшларга, хотин-қизларга берилаётган эътибор ва имкониятлар, кўрсатилаётган ҳурмат-эҳтиром, мунис аёлларимиз ва гўзал қизларимизнинг оила ва жамиятда тутган ўрнини юксалтириш билан бир қаторда уларнинг ҳаёти ва фаолиятида куч бағишлайди, юксак марралар сари чорлайди.\nТанлов шартларини маҳорат билан бажарган иштирокчи қизларнинг истеъдоди барчанинг ҳайратини оширди.\nҲакамлар ҳайъати томонидан адолатли ва холисона қўйилган баллардан сўнг, танлов ғолиблари аниқланди. Қувонарлиси, 5 нафар иштирокчи қизларга партиянинг “Адолат дўпписи” ва сертификатининг тантанали тақдим этилгани тадбир таъсирчанлигини оширди.\nЗебо Рустамова, иштирокчи:\nБугун хурсандчилигимнинг чеки йўқ. Танловдаги фаол иштироким учун “Адолат дўпписи”га лойиқ топилдим. Кўп йилги орзуюм амалга ошди. Бу эътибор мени янада ташаббускор ва фаол бўлишга ундади.\nТадбир сўнгида лицей ўқитувчиларнинг бир гуруҳига партиянинг ташаккурномалари топширилди.


Би-Би-Си журналисти Абдулҳамид Исмоил Ўзбекистонга киритилмади « O'zbekiston ERK Demokratik Partiyasi\nБи-Би-Си журналисти Абдулҳамид Исмоил Ўзбекистонга киритилмади\n03 March 2017 - 16:13\n1 март куни Лондондан Ўзбекистонга келган Би-Би-Си ахборот агентлигининг ўзбек бўлими раҳбари Абдулҳамид Исмоил Тошкент аэропортида тўхтатилган ва шу куннинг ўзидаёқ Ўзбекистондан чиқариб юборилган. Бу ҳақда журналистнинг ўзи твиттер ижтимоий тармоғидаги саҳифасида хабар берган.\nАбдулҳамид Исмоил Россия Федерацияси паспорти эгаси сифатида Ўзбекистонга визасиз кириш ҳуқуқига эга. Ўзбекистон ҳукумати у билан биргаликда келган қолган уч нафар журналистнинг мамлакатга киришига тўсқинлик килмаган.\nМаълум бўлишича, Ўзбекистон Ташқи Ишлар вазирлиги бир ой аввал ташриф буюриши режалаштирилган делегациянинг рўйхатини олган ва рўйхатда Абдулҳамид Исмоил ҳам санаб ўтилган. Аммо, ўшанда Ўзбекистон Ташқи Ишлар вазирлиги журналистнинг ташрифига ҳеч қандай эътироз билдирмаган.\nАбдулҳамид Исмоилнинг депортация қилиниш сабаблари ҳозирча номаълум.\n2005 йилги Андижон қўзғолони бостирилгандан сўнг, Ўзбекистон ҳукумати Тошкентдаги Би-Би-Си ахборот агентлигининг ўзбек хизмати офисини ёпган, бироқ Абдулҳамид Исмоилнинг сўзларига кўра унинг Ўзбекистонга келиб-кетишига тўсқинлик қилинмаган.\nАбдулҳамид Исмоил – китоблари чет тилларига таржима қилинаётган ва Ғарбда нуфузли мукофотларга лойиқ топилаётган саноқли ўзбек ёзувчиларидан биридир. Аммо, Ўзбекистонда унинг асарлари тақиқ остида.\n1992 йилдан буён Абдулҳамид Исмоил Лондонда муҳожирликда истиқомат қилиб келмоқда.


Ўшда Сурияда тайёргарликдан ўтгани айтилаётган олти киши ҳибсга олинди\n05 декабр 2020, Тошкент вақти: 14:20\nЎш шаҳрида террорчи гуруҳга алоқадорликда гумонланаётган олти киши ҳибсга олинди. Қирғизистон Миллий хавфсизлик қўмитасининг душанба куни маълум қилишича, мазкур гуруҳнинг баъзи аъзолари Суриядаги халқаро террорчи ташкилотларнинг лагерларида тайёргарликдан ўтган.\nХавфсизлик қўмитасига кўра, гумонланувчилар “қурол ва махсус ашёлар сотиб олиб, Ўш ва Бишкек шаҳарларида террор ҳуружларини уюштириш” ниятида бўлган.\nЎш шаҳар милицияси бир нечта айблов, жумладан ҳужум фитнаси, жамоатчиликни терорчиликка чақириш ва уни оқлаш, уюшган жиноий гуруҳ тузиш, ноқонуний қурол, портловчи модда ва экстремистик адабиёт сақлаш бўйича жиноят иши қўзғатилгани айтилмоқда.\nАлишер Усмонов ДХХга раис этиб тайинланган


Шомуродов йўқолиб қолди! - Zamin.uz\n10:53 / 10.05.2021\nИталия А Сериясининг 35-турида “Женоа” ўз майдонида “Сассуоло”ни қабул қилиб, 1:2 ҳисобида аламли мағлубиятга учради. Аслида жорий мавсумда рақиб анча кучли ўйин кўрсатяпти ва ҳақли равишда Европа лигаси йўлланмаси учун курашмоқда.\n“Сассуоло” жорий мавсумда сафар ўйинларида нафақат “Женоа”, “Специя”, “Болонья”, “Верона”, “Кротоне”, “Беневенто” каби камтарроқ жамоалар, балки “Наполи”, “Сампдория”, “Милан” сингари номдор ва кучли клублари майдонидан ҳам уч очкодан олиб қайтгани эътиборга молик.\nГенуядаги учрашув ҳам тўлиқ равишда “Сассуоло” футболчилари устунлигида ўтди. Роберто Де Дзерби шогирдларидан Жакомо Распадори ва Доменико Берарди мезбонлар дарвозасини ишғол қилди. "Женоа"нинг ягона жавоб тўпи ҳимоячи Давиде Дзаппакоста ҳисобига ёзилди.\nКўриниб турибдики, “Женоа” бош мураббийи Давиде Баллардини шу куни таркибдаги деярли барча ҳужумчилар – Горан Пандев, Маттиа Дестро, Элдор Шомуродов, Жанлука Скамакка, Марко Пьяца хизматидан фойдаланган бўлса-да, улардан ҳеч бири рақиб дарвозаси томон йўл топа олмади.\nАввалги иккита учрашувда иккита гол урган Элдор Шомуродов ўйинга иккинчи бўлимда қўшилди. Бироқ, легионеримиз ҳам бутун жамоа сингари ўзига билдирилган ишончни оқлай олмади. Генуялик мухлислар Шомуродовнинг ўйинига турлича муносабат билдирмоқда.\nЭътиборингизга “Женоа” ишқибозларининг ҳамюртимиз ҳақидаги фирк-мулоҳазаларини ҳавола этамиз.\nGianni Riselli: Мен бош мураббий Элдор Шомуродовни нега бошланғич таркибда майдонга туширмаганини умуман тушунмадим. Ўзбек легионери охирги иккита учрашувда бир жуфт гол урди. Лекин Давиде Баллардини қария Горан Пандевга ниманидир эплашини кутмоқда.\nVincenzo Cembrola: Пандев охирги 11 та учрашувда эришган натижасини Шомуродов бутун мавсумда қайд этолмайди.\nLuca Perfetto: Шомуродов майдонда ҳеч нарса қила олмади. Скамакка ва Пьяцага кўпроқ вақт бериш керак эди.\nTony Napolano: Олдин Шомуродов иккинчи бўлимда майдонга тушса, зўр ўйнайди, деб ишонардим. Бу гал у йўқолиб қолди.\nDavide Nappi (Tony Napolano фикрига жавобан): “Сассуоло”га қарши учрашувда фақат Шомуродов эмас, бутун жамоа кўрингани йўқ. Бунақа вазиятда захирадан тушиб, нимгадир эришиш жуда қийин.\nCarmine Auletta: Биз ҳисобда ортда қолаётганимизда Баллардини захира имкониятларидан нотўғри фойдаланди. Биринчи бўлиб Марко Пьяцани майдонга ташлаш керак эди. Кейинроқ, Шомуродов ва Скамаккани ўйинга туширганида фойда кўпроқ бўларди.\nSalvino Ferrarini: Ҳужумда бутунлай парокандаликка учрадик. Бу таркиб нотўғри танлаганининг оқибати. Пандевни ўйинга тушириш керак эмасди. Ҳужумга илк дақиқалардан Дестро ва Шомуродовни қўйганда яхши бўларди. Элдор охирги икки баҳсда иккита гол урганди.\nRenato Benincasa: Шомуродов топишмоқ ўйинчи. Иккита учрашувда, бир жуфт гол урганди, учинчи ўйинда тўпга теккани ҳам йўқ. Унинг беқарор ўйини ўзида бор истеъдоднинг тўлиқ очилишига тўсқинлик қиляпти. “Замин” янгиликларини “Facebook”да кузатиб боринг\nЯнгиликлар » Спорт » Шомуродов йўқолиб қолди!


Forum.samdchti.uz • Просмотр темы - Мустақиллигимизнинг 26 йиллигига бағишлаб\nТекущее время: 19 фев 2018, 18:41\nМустақиллигимизнинг 26 йиллигига бағишлаб\nashurova-x » 05 авг 2017, 15:29\nТарихий тараққиёт шуни кўрсатадики ҳар бир халқ ва миллат учун ўз Ватани Мустақиллиги унинг озод ва обод бўлиши, эришилган энг ало ютуқлардан бири. Шу жумладан Ўзбекистон деб аталмиш юртнинг фидокор фиқаролари учун ҳам, мустақиллик тушунчаси энг аъло тушунчалардан-дир. Ватан -она Ватан унинг мустақиллиги бу ҳақда фикр юритилар экан -ҳар вақт шоирнинг ушбу сўзлар ҳаёлимни тортади\nДунёда биттадир она деган ном,\nДунёда биттадир Ватан деган сўз.\nДар ҳақиқат, бу сўзлар ҳар бир инсонга Ватанпарварлик тушунчаларини англаш имконини беради. Мана Мустақиллигимизнинг 26 йиллик тўйи арафасида тарихан қисқа муддатларда юртимизда амалга оширилган ишларга назар ташлар эканмиз бу давр мобойнида биз нималарга эришдек. Бу ютуқлар замирида қанча инсонларнинг мехнатлари ётганлигини, шу юрт учун фидоийлар жон фидо қилганлигини кўришимиз мумкин.\nХХ асрнинг бошларида ватан мустақиллиги унинг озод ва обод булиши йўлида шаҳид кетган жадидлар хусусан Самарқанд жадидларининг фидакорлиги ёш авлод учун ҳамма вақт ўрнак бўлиши лозим. Бугунги кунда ҳам Ватан равнақи йўлида хизмат қилаётган фидокор юртдошларимиз борлиги ва уларнинг беминнат ҳизматларини кўришимиз мумкин. Мустақилликнинг 26 йиллиги даврида эришилган ютуқларни ҳаёлан тахлил қилганда шахсий ютуқларга назар ташлаш лозим бўлади. Мен мустақиллик йилларида таълим олдим ва бугунги кунда докторлик (Phd) дессертациясини ҳимоя қилиш арафасида турганлигим ҳам бу мустақилликнинг ҳосиласидир. Мустақиллик учун кўрашганлар ва жамият тараққиёти йўлида фидо бўлганларнинг ижтимоий-сиёсий қарашларини таҳлил қилар эканмиз. Мустақиллик бу энг олий қадрият эканлиги яна бир бор қалбимда ғурур ва ифтиҳор ўйғотди. Мен ҳар бир юртдошимга Мустақиллик байрами муборак бўлсин деб қоламан ва Мустақиллигимизга кўз тегмасин - Мустақиллигимиз абадий бўлсин деб қоламан.\nХазинамсан, тахтим ўзингсан,\nМанглайдаги Дурри Акбарим,\nНе кўзларни олган гавҳарим.\nҚора ният, ғараз сўзлардан\nАсрагаймиз ёмон кўзлардан.\nКўксим ичра юрагим – тумор,\nБу туморда қутлуғ номинг бор.


ЎЗБЕКИСТОН ЧЕМПИОНЛАРИ АНИҚЛАНДИ - Ўзбекистон овози газетаси\nЎЗБЕКИСТОН ЧЕМПИОНЛАРИ АНИҚЛАНДИ\nПойтахтимизда шоҳмот бўйича Ўзбекистон чемпионатининг олий лига мусобақалари бўлиб ўтди. Мазкур чемпионат Жисмоний тарбия ва спорт давлат қўмитаси ҳамда мамлакатимиз шоҳмот федерацияси томонидан ташкил этилди.\nЧемпионатнинг эркаклар ўртасидаги баҳсларида ФИДЕ устаси Алишер Бекмуродов ўн бир имкониятдан 7,5 очко жамғариб, олтин медални қўлга киритди. 7 очкодан жамғарган Шамсиддин Воҳидов ва Акмал Файзуллаев қўшимча кўрсаткичлар бўйича иккинчи ва учинчи ўринлардан жой олди.\nХотин-қизлар ўртасидаги баҳслар тўққиз турдан иборат бўлди. Мусобақа натижасига кўра, 6,5 очко жамғарган Нодира Нодиржонова Ўзбекистон чемпиони бўлди. Иккинчи ўрин Гулруҳбегим Тоҳиржоновага насиб этди. Чемпионатни 5,5 очко билан якунлаган Баҳора Абдусатторова учинчи ўринни эгаллади.\nЭнди Нодира Нодиржонова жорий йилнинг сентябр ойида Туркманистоннинг Ашхобод шаҳрида ўтказиладиган Ёпиқ иншоотлардаги Осиё ўйинларида мамлакатимиз номидан иштирок этади.


«Ғўзапоя учунгина МЕҲНАТ қилардик» - Халқ сўзи\n«Ғўзапоя учунгина МЕҲНАТ қилардик»\n17:07 12 Сентябр 2019 Жамият\nДаладан уйга Янги йил совғаси билан борганим кечагидек ёдимда. Хотиним ажабланди. Болалар хурсанд бўлишди. Ўзим ҳам роса суюндим. Ахир инсоф юзасидан айтинг: қачон деҳқонга Янги йил совғаси берилган?\nГап совғада ҳам эмас, эътиборда. Туманимизда кластер усули асосида ишловчи корхона ташкил этилдию елкамизга офтоб тегди. Рўзғорга барака кирди. Мана, ўзимни олиб кўринг. Илгари фермер хўжалигида ишлардим. Далада юрардиму хаёлим уйда, бола-чақада, қора қозонда эди. Ўксинардим. Бунақада болаларимнинг орзу-ҳавасларини қандай қиламан, деган хавотирда яшардим. Негаки, маошнинг тайини йўқ эди. Фермер ҳиммати билан йилига бир маротаба уйга кирадиган 500 — 600 кило буғдой рўзғордан ортмасди. Бор умид бир парча томорқаю оғилдаги сигирдан эди. “Лоақал, молимга бир қоп ўт териб қайтаман” деган илинжда далага чиққанимиз ҳам рост. Қишлоғимиздагилар ўша дамларни эслаб, “Ғўзапоя учун ишлардик”, дейишади. Бу айни ҳақиқат.\nБугун яхши ишлаган киши кам бўлмаяпти. Меҳнатимизга яраша маош оляпмиз. Иссиқ овқат таъминоти йўлга қўйилган. Биз, сувчиларга резина этик, фонарлар тарқатилган. Дам олишимиз учун қурилган дала шийпонини кўрсангиз, ҳайрон қоласиз. Шинам, кўркам. Муҳими, меҳнатимиз қадр топди. Рўзғоримиз бут. Орзу-ҳавасларимизга етяпмиз. Иш излаб олис ўлкаларга боришга ҳожат қолмади. Билишимча, илгари корхонамизга қарашли 8 минг гектар майдонда деҳқончилик қилган фермер хўжаликларида атиги 450 киши ишлаган. Ҳозир эса уч минг беш юз киши меҳнат қилмоқда. Шунча кишининг қўлига дурустгина маош тегяпти. Рўзғорига қут-барака киряпти. Қисқаси, халқимиз бугун бахтли яшаши керак, деган эзгу ният рўёбини мен ҳаётимдаги шундай ўзгаришлар мисолида кўряпман.\nРомитан туманидаги «BCT CLUSTER AGROKOMPLEKS»\nмасъулияти чекланган жамияти ишчиси.


Тайёрланиши: Тухумни яхшилаб кўпиртирамиз, сут ва салат ёғини соламиз. Кейин шакар (таъбимизга қараб солсак бўлади) ва юмшатгич қўшиб, яхшилаб аралаштирамиз. Керагича ун солиб, қуюқроқ сметанага ўхшаш хамир тайёрлаймиз. Қолипни ёғлаб, тайёрлаган масаллиғимизни соламиз ва нокни паррак қилиб кесиб, устига териб чиқамиз ва майдаланган бодом сепамиз. Газ печини 180 даражага қўйиб, пишириб оламиз. Ёқимли иштаҳа!\n🕔13:00, 03.06.2020 ✔7\nВитаминли салат – бу масаллиқлари доимо қўл остингизда бўлган, тайёрлашга бор йўғи 10 дақиқа вақтингиз кетадиган мазали салат. Унинг ёрқин ва иштаҳани очадиган кўриниши тушлик ва кечки овқатни янада кўркам қилади.\n🕔11:00, 27.05.2020 ✔15\n🕔11:48, 22.05.2020 ✔24\n✔ 7 🕔 13:00, 03.06.2020\n✔ 15 🕔 11:00, 27.05.2020\n✔ 24 🕔 11:48, 22.05.2020\n✔ 74 🕔 13:58, 31.03.2020


Маънавиятнинг чегараси борми? Маънавиятсизликни-чи? - Страница 2 - uForum.uz\n19.09.2011 01:23 #11\nМаънавиятнинг учта муҳим асоси мавжуд:\n1.Ҳуқуқий асоси. Бу - қатор қонунларимизда ўз аксини топган.\n2. Методологик асоси. Давлатимиз раҳбарининг маърузаларида маънавият давлат сиёсатининг устувор йўналишларидан бири сифатида ифода этилган фикрлари, "Юксак маънавият - енгилмас куч" каби асарлари.\n3. Назарий асоси. Яъни, маънавият илмий тадқиқ этилган дарсликлар, ўқув қўлланмалар ва шу каби адабиётлар.\n19.09.2011 02:22 #12\n"...Шу ўринда маънавиятнинг юксалиши билан чамбарчас боғлиқ бўлган яна бир мезон - муқаддас динимиз ҳақида алоҳида тўхталиб ўтишни зарур, деб биламан.\nШу нуқтаи назардан қараганда, муқаддас ислом динимизни пок сақлаш, уни турли хил ғаразли хуруж ва ҳамлалардан, туҳмат ва бўҳтонлардан ҳимоя қилиш, унинг асл моҳиятини униб-ўсиб келаётган ёш авлодимизга тўғри тушунтириш, ислом маданиятининг эзгу ғояларини кенг тарғиб этиш вазифаси ҳамон долзарб бўлиб қолмоқда..."\n"Юксак маънавият - енгилмас куч" китобидан...\nKavsar, Nigora Umarova, Shokir Dolimov\n19.09.2011 22:23 #13\nФикр-мулоћазаларим томдан тараша тушгандай кўринмаслиги учун гапни бир четдан, мантиќан боѓлаб баён этишга уриндим.\nАвваламбор, шуни таъкидлаб ўтмоќ жоизки, Ќуролли Кучлардаги маънавият халќ маънавиятидан айри холда кўрилмайди. Зеро, армия – жамият кўзгусидир. Шундай экан, жамиятда ќарор топган маънавият ќанчалик юксак бўлса, Ќуролли Кучларда ћам шу ќадар кўтаринки бўлади ёки аксинча. Бошќача ќилиб айтадиган бўлсам, армия сафида ўз йигитлик бурчини ўтаб ќайтган йигитнинг маънавияти юксак ёки бошќача бўлишида нафаќат тегишли ћарбий ќисм (муассаса) ќўмондонлиги, балки том маънода жамиятнинг ћам ўзига яраша улуши бўлади.\nЌуролли Кучларда шахсий таркибни (яъни ћарбий хизматчилар, Ќуролли Кучлар ишчи ва хизматчиларини) тарбиялашга оид муайян ќарашлар, тушунча, ѓоя, тамойил, усул ва шакллар тизими яратилган бўлиб, ушбу тизим ћукуматнинг Ќуролли Кучларни ислоћ ќилиш дастурларини ћаётга татбиќ этиш, ћарбий хизматчилар орасида олиб борилаётган тарбиявий ишлар тизимини шакллантириш вазифасини ћал этиш учун замин бўладиган концепциялар ва бошќа турдаги меъёрий ћужжатларда ўз аксини топади.\nБундай ћужжатларда кўзланган асосий маќсадлар:\nдавлат мудофааси ва миллий хавфсизлик соћаларида ћукумат томонидан илгари сурилаётган сиёсатнинг ћаётга татбиќ этилишида Ќуролли Кучларда олиб борилаётган тарбиявий ишларнинг мазмуни, ўрни ва аћамиятини белгилаш;\nшахсий таркибнинг ватанпарварлик рућидаги, маънавий-ахлоќий, ћарбий ва ћуќуќий тарбиясини янада такомиллаштириш;\nћарбий хизматчиларнинг фаол ћаётий позицияси шаклланишига, юртимиздан, Ќуролли Кучларимизга бевосита дахлдор эканлигидан фахрланиш туйѓуларини кучайтиришга йўналтирилган ишлар сифатини ошириш саналади.\nШахсий таркиб орасидаги тарбиявий ишлар давлат сиёсати, жамият ва Ќуролли Кучлар равнаќи билан белгиланиб, маънавий-ахлоќий, ватанпарварлик рућидаги, ћарбий ва ћуќуќий тарбия йўналишлари бўйича олиб борилади.\nСанаб ўтилган йўналишлардан, ушбу мавзуга тааллуќли маънавий-ахлоќий тарбия йўналишида алоћида тўхталиб ўтаман. Ћарбий терминлар ва уларнинг изоћи масаласига келсак, сайтларимизнинг бирон-бирида блог очиб, ўша ерда ћавола этсам, чаќириќќача бошланѓич ћарбий тарбия ўќитувчилари учун нафим тегармикан, деган фикрга бормоќдаман.\n19.09.2011 22:27 #14\nМаънавий-ахлоқий тарбия – шахсий таркибнинг зарурий маънавий-ахлоқий сифатларини шакллантириш мақсадида унинг онги, ҳис-туйғулари ва иродасига таъсир ўтказиш жараёнидир.\nМаънавий-ахлоқий тарбия жараёнида ҳал этиладиган асосий вазифалар жумласига:\nшахсий таркиб онги, қалби ва ҳис-туйғуларида маънавий-ахлоқий, маданий, маърифий қадриятлар, қарашлар ва эътиқодларни, шунингдек, халқ тарихи, аждодларимизнинг бебаҳо мероси ҳамда бугунги умумбашарий қадриятларга ҳурмат билан қараш, уларга содиқ қолиш каби фазилатларни тарбиялаш, ватанпарварлик ва фидойилик туйғуларини шакллантириш;\nмиллий манфаатларни теран идрок этиб, уларнинг ҳимояси учун шахсий масъулиятни ҳис этиш сифатлари тарбияланишига эришиш;\nўзбек халқининг ишончли фарзанди, юксак ахлоқ соҳибини, интеллектуал салоҳияти кенг, ҳар томонлама камол топган шахсни шакллантириш;\nҳарбий хизматчиларга ҳарбий хизматнинг ижтимоий аҳамияти ниҳоятда катта эканлигини тушунтириб бориш, уларнинг маънавий-ахлоқий жиҳатдан мустақил ўсиб, янада ривожлантириб боришга мунтазам эҳтиёж сезишларини рағбатлантириш;\nсалбий, ножўя хатти-ҳаракатларнинг олдини олишга қаратилган ахлоқий-этик тамойил ва меъёрларни идрок этиш, юксак маънавий ҳис-туйғуларини шакллантириш;\nҳарбий хизматчиларни эстетик сифатларини ривожлантириш киради.\n21.01.2012 22:28 #15\nАммо ҳарбийларнинг бир ёмон одати бор: сўкиниб гапирадиган. Шу иллатни йўқотиш ҳам маънавий-ахлоқий тарбияга кирса керак бевосита?\n21.01.2012 23:16 #16\nАммо ҳарбийларнинг бир ёмон одати бор: сўкиниб гапирадиган.\nТўғри, бу одатни оқлаб бўлмайди. Бироқ баъзи бир ҳолатларни тўғри тушунишингизни истар эдим. Жанговар вазиятда у ёки бу фикр, кўрсатма, буйруқ, билдирувни ифода этиш учун боадаб сўз қидириб топишга вақт бўлмайди. Бундай шароитда жангда кўзланган мақсадларга эришиш учун тегишли хатти-ҳаракатларнинг тезкор кечгани, ҳар қандай фикр қисқа, аниқ ва лўнда ифода этилгани маъқул. Бунга эса кўп ҳолларда ноадабий сўзлар воситасида эришилади. Қолаверса, жанг давомида ҳарбий хизматчининг нафақат хатти-ҳаракати, балки ўз фикрини билдириш тарзи ҳам баъзи нарсалардан, мисол учун, саросимага тушиб қолган-қолмагани, вазиятни тўла-тўкис идрок этган-этмагани, жанговар вазифани пухта англаб етган-етмагани, тўғри иш тута билиши ёки ўзини йўқотиб қўйгани ва шу каби кўплаб аломатлардан далолат беради (айниқса, унинг атрофида қуролдош дўстларининг жасадлари қонга беланиб ётган бўлса). Бўлинма ва ҳарбий қисмларнинг таркиби асосан эркаклардан иборат бўлар экан, табиийки (таассуфки), мулоҳаза юритилаётган ҳолат тинчлик даврида ҳам одат тусига кириб қолади. Бу яхши эмас, албатта. Лекин ишонтириб айтаман-ки, ҳарбий хизматчилар аёл киши бор жойда имкон қадар чиройли гапиришга ҳаракат қилишади (ёки сукут сақлаб туришади ). Умид қиламан-ки, фикримни тушунтира олдим (сўкинмасдан ). Гарчи киши, ушбу гапларнинг мазмунини тўғри ва тўлиқ тушуниши учун лоақал бир йил бўлса ҳам, погон тақиб юриши керак.\nHusen, lolaxon, мафтун\n22.01.2012 07:56 #17\nЎртоқ подполковник! Нимагадир шу гап унча тўғри келмаяпти. Охирги йилларда АҚШ ҳарбийларигина муттасил жангда иштирок этяпти холос. Биз эса жангсиз ғалаба қиляпмиз, Худога шукр. Аммо ўша иллат эскидан колган. Буни йўқотса, бўлса керак. Чунки бизнинг менталитетимизга ёт одат-да.\nДарвоқе, юртда тинчлик-хотаржамлик ҳукм суришида журналистларнинг ҳам муносиб ўрни борлигидан ҳақли равишда ғурурланаман.\n22.01.2012 08:36 #18\nМен ўз хабаримда фақат Ўзбекистон Қуролли Кучларининг шахсий таркибини назарда тутганим йўқ эди. Дунё ҳарбийларининг ҳар қандай сиёсий, миллий, диний тусдан холи бўлган, ибтидоий армиялардан замонавий армияларга қадар ҳарбийлар қони ила шаклланиб келган умумий анъаналари, таъбирингиз билан айтганда, иллатлари бор. Истаймиз-ми буни йўқми, бундан кейин ҳам ушбу анъана, урф-одат ва таомиллар сақланиб, янада бойитилиб, ижроси давом этиб бораверади. Уларни йўқотиб бўлмайди. Армия шуниси билан армиядир. Лекин ҳар қандай армия, шу жумладан, бизнинг шонли миллий армиямиз ҳам ўз камчилик ва нуқсонларини жуда яхши билади, уларни бартараф этиш ёки салбий таъсирини сусайтириш учун ўзига хос усулларда тегишли чоралар кўриб боради. Яшасин Ватан ҳимоячилари! Қуролли Кучларимизга шарафлар бўлсин!\n18.02.2012 17:25 #19\nМаданият, маърифат ва маънавиятдан кўп гапирамиз. Аммо ўзимиз тўйга борганда шилқим ўйинчига пул қистиришдан ўзимизни тиймаймиз. Аввало биламиз, ушбу шилқимни тўй эгаси маълум суммага ёллаганини. Энд и унга пул бериш шарт эмаслигини. Бу бераётган пулингиз мана шу шилқим ўйинчининг кистасида кетишини. Қистирилаётган пулни ёшларга беришга кўзимиз қиймайди. Тўйхонадаги музика асбобларининг жаранги ҳамманинг соғлигига зарар бўлишига қарамасдан уни пасайтиришнинг иложини тополмаймиз. Исмимиз, фамилиямиз бир вақтлари русийзабон кишилар томонидан хато, ғализ ёзилган бўлса буни мана Мустақилликнинг 20 йилдан кўп вақт бўлишига қарамасдан тўғрилаб олмаймиз.Бу ҳақда давлатимиз тегишли қарорлар қабул қилган бўлишига қарамасдан. Шу жойда сўзим қуруқ бўлмасин деб кўп йиллар давомида матбуотда эълон қилинган исм ва фамилиялардан энг ғализларини йиғиб юрардим уларни сизларнинг эътиборингизга ҳавола қилмоқдаман:\n19.02.2012 12:07 #20\nИсмимиз, фамилиямиз бир вақтлари русийзабон кишилар томонидан хато, ғализ ёзилган бўлса буни мана Мустақилликнинг 20 йилдан кўп вақт бўлишига қарамасдан тўғрилаб олмаймиз.Бу ҳақда давлатимиз тегишли қарорлар қабул қилган бўлишига қарамасдан.\nмана Мустақилликнинг 20 йилдан кўп вақт бўлишига қарамасдан тўғрилаб олмаймиз.\nБунака нарсалар, шу жумладан, алвафит, имло, хаётнинг турмуш-тарзи, одамларнинг муносабати бирданига ва уз-узидан узгарадиган нарсалар эмас. Мисол учун, менинг бувим уша пайтларда лотин алифбосига асосланган золда ёзишни урганганлар. Хозирги кунга кадар шунака ёзадилар. Бизлар урганиб колганмиз.\nМенинг фикримда, исмларни тугри ёзиш, соф узбек тилида гаплашиш, хатто-ки давлат хужжатларини биринчи узбек тилида нашр этишлар уз вакти билан келади. Бунинг учун камида, яна менинг фикрим, 2-3 авлод алмашиши керак. Бизда эса энди битта авлод алмашди. Мана сизни олайлик\nТўйхонадаги музика асбобларининг\nМуаммони узига келсак, бу уткинчи камчиликлар. Жамият ривожланиши доимо шунака камчиликлар билан ёнма-ён булган. Уз вакти билан утиб кетади.\nХозирги кунда айримлар бу гуллардаги пулларга, туйлардаги пул сочишларга хавас билан караса (яъни мен хам шунака киламан, имконим булганда деса), вакти келиб бу нарсалар устидан жамият кулади, ва яна жамият ривожлангандан кейин бунака камчиликлар узидан узи йуколиб кетади.


Италияда «аср суди» бошланди: қора курсида — мафия аъзолари, сиёсатчилар, полициячилар, собиқ депутатлар, мэрлар... - xabar.uz\nИталияда «аср суди» бошланди: қора курсида...\n14.01.2021 12:33 0 2481\n«Аср суди» — Италия матбуоти Калабрияда 13 январь куни бошланган суд эшитувларини шундай таърифламоқда. Суд мажлислари хавфсизлик чоралари ўта кучайтирилган муҳитда, махсус жиҳозланган уч минг квадрат метрлик бункерда ўтмоқда. Қора курсида ўтирганлар — 300 дан зиёд киши, улар орасида жанубий Италия аҳолисини қўрқувга солиб келган қудратли жиноий ташкилот «Ндрангета» босслари ҳам бор. Не қилмишлари уларни бу ерга келтирди?\nМафия отаси қамоқда ҳам босслигича қолади — жиноят оламининг биринчи қоидаси бу. Бункерга келтирилган 323 нафар айбланувчи — кланлар аъзолари, сиёсатчилар, полициячилар, собиқ депутатлар, мэрлар ўнлаб алоҳида камераларда сақланмоқда. Буни бир пайтнинг ўзида «Ндрангета» тартиб-таомилларига «ҳурмат» деб ҳам, бункерда қўшхавфсизликни таъминлаш ҳам деб тушуниш мумкин.\nАйбловни умрининг ярмидан кўпини давлат ҳимояси остида ўтказган машҳур прокурор Граттери эълон қилади:\n«Ндрангета»ни ич-ичидан биламан. Кичкиналигимда мафия боссларининг болалари билан бир мактабга борганман. Бир пайтлар танаффусда мен билан ўйнаб юрган болалар катта бўлгач мафия кланларига бош бўлиб кетишди. Шунинг учун ҳам мафия фалсафасини, уларнинг қандай мушоҳада юритишини ҳис эта оламан. Мактабга кўпинча яёв кетардим, йўл четида ўлдириб кетилганларнинг жасадларини кўп учратганман».\n«Ндрангета-2020» — албатта, прокурорнинг болалик хотираларидаги «Ндрангета» эмас. Суднинг мақсадларидан бири ҳам шу — мафия қанчалик ривожланганини кўрсатиб бериш. Гувоҳликка чақирилганларнинг ўзи нақ 900 киши. Айбловлар орасида энг асосийси мафиянинг бош даромад манбаи бўлмиш наркотрафик.\nЭнг қийини — товламачилик ва коррупция. «Ндрангета» ҳаммаёққа одамларини тиқиб ташлаган. Қудратли Манкузо оиласи (суд курсисида Луижи амаки лақабли клан отаси ўтирибди) шартномалар ва кўчмас мулкдан пул ишлашнинг ҳавосини олган. Клан ўз манфаати йўлида қўпол куч ишлатиш билан бирга, сиёсий алоқаларни ҳам ишга солишдан қайтмайди. Мафиянинг узун қўллари наркотиклар савдосидан ташқари, кўчмас мулклар сотиб олиш, йирик тижорий лойиҳаларгача етиб борган.\n«Ндрангета»нинг қудрати оилавий қадриятларга қурилганида — жуда қаттиқ горизонтал тузилма, яқин қариндошлар орасидаги никоҳлар. Бунақаси на «Коза Ностра», на неаполликлар «Каморра»сида учрайди. Шу боисдан ҳам клан раҳбарининг жияни Эммануэле ушбу суд жараёнининг бош сенсациясига айланди. «Ндрангета» тарихида илк маротаба оила аъзоси тергов билан ҳамкорлик қилишга розилик берди ва бу унга қимматга тушди. У карцердан оила гаровга олган икки яшар қизини ҳимоя қилишни сўраб очиқ хат жўнатди. Бироқ тазарру қилган мафия аъзосининг хотини гувоҳларни ҳимоя қилиш дастури иштирокчиси бўлишни истамади — мафия қонунларига бўйсуниб, кланда қолди.\n«Бугунги «Ндрангета» — мафияларнинг энг хавфлиси. Бутун дунё бўйлаб томир отган. Мафияларнинг энг бойи, чунки Европага кокаин олиб кириш унинг назорати остида», — деди прокурор Никола Граттери.\nДунё «Коза Ностра» ҳақидаги сериалларга маҳлиё бўлиб ўтирганида «Ндрангета» қаддини тиклаб олди. Калабриялик қотил Германияда олти кишини ҳеч қандай гувоҳ қолдирмай отиб ташлаган 2007 йилда «Ндрангета» ўзининг илк сўзларини айтганди. Кейинчалик Германия полицияси италиялик терговчилар ёрдамида аниқлашича, бу қонли интиқом эди. Ўшанда вендетта (ўч олиниши)дан хавфсираган, ўқ изларини ҳатто черков деворида ҳам учратиш одатий ҳол бўлган Сан-Лука (Калабрия) шаҳарчаси блок-постлар билан ўраб олинганди.\nДарвоқе, Германия ҳам ушбу суд жараёнидан четда эмас — «Ндрангета» немис заминини салкам иккинчи ватанга айлантириб олган, қўлган олинганларнинг айримлари ўша ердан.\nАср судида 600 нафар адвокат қатнашади. Пандемия нафаси шу ергача етиб келган — айбланувчиларнинг айримлари кўрсатмаларни видеоалоқа воситасида масофадан беради.\nСуд бир неча йилларга чўзилиши тайин. Гап судланувчиларнинг кўп сонли эканида эмас. Италия суди секин, аммо муқаррар ишлайди. Деярли... Даъво муддати ўтиб кетиб ёки жиноят таркиби йўқлиги рўкач қилиниб озодликка чиқариш ҳам мамлакат серқирра суд тарихининг ўзига хос жиҳатларидан саналади.\nИталия суд мафия «Ндрангета»


Карантин даврида тадбиркор | "Адолат" СДП\nКарантин даврида тадбиркор\nДавлатимиз раҳбарининг 3 апрель куни коронавирус пандемияси келтириб чиқарган инқирозга қарши курашиш шароитида тадбиркорликни қўллаб-қувватлаш масалалари бўйича видеоселектор йиғилишида халқимизга қилган мурожаати зиммамизга катта масъулият юклайди.\nТаъкидланганидек, коронавирус тарқаб кетмаслиги учун давлат барча чораларни кўради. Аммо шу синовли дамларда ҳар бир ўзбекистонлик, ҳар бир идора, жамоатчилик вакиллари биргаликда ҳаракат қилишимиз керак. Касалликни маҳалламизга, уйимизга, оиламизга олиб кирмасликка энг аввало ўзимиз масъулмиз. Бунинг учун ҳар бир оила ўз саломатлиги учун курашмоғи зарур.\nАлбатта, шундай оғир вазиятда фуқароларнинг даромадлари камайиб кетмаслиги, ишлаб чиқариш корхоналарининг барқарор ишлаши катта аҳамиятга эга. Шундан келиб чиқиб, пандемиянинг иқтисодиётимизга салбий таъсирини юмшатиш ва тадбиркорларни фаол қўллаб-қувватлашга қаратилган “Коронавирус пандемияси даврида аҳоли, иқтисодиёт\nтармоқлари ва тадбиркорлик субъектларини қўллаб-қувватлашга доир қўшимча чора-тадбирлар тўғрисида”ги фармон қабул қилинди. Унга кўра, карантин тадбирлари даврида ўз фаолиятини тўхтатишга мажбур бўлган якка тартибдаги тадбиркорлар учун жисмоний шахслардан олинадиган даромад солиғи қатъий белгиланган суммасини ва ижтимоий солиқни ҳисоблаш тўхтатилди. Бунда фаолиятни тўхтатганлик тўғрисида солиқ тўловчининг шахсий кабинети орқали давлат солиқ хизмати органлари хабардор қилинади ва давлат рўйхатидан ўтказилганлик тўғрисида гувоҳномани топшириш талаб этилмайди. Айтиш мумкинки, ушбу имтиёз тадбиркорларга катта кўмак бўлади.\nТизимдаги энг муҳим ўзгаришлардан бири туристик ва меҳмонхона фаолияти билан шуғулланувчи тадбиркорлар шу йил якунига қадар ер ва мол-мулк солиқларини тўлашдан озод этилди. Уларга ижтимоий солиқ ставкаси ҳозирги 12 фоиздан 1 фоизга туширилади.\nЯратилган яна бир қулайлик, тушуми ўтган ойдагига нисбатан 50 фоизга камайган кичик бизнес субъектларига айланмадан олинадиган солиқ, ер, мулк ва ижтимоий солиқлар ҳамда сув солиғини тўлаш муддати шу йил 1 октябрга қадар кечиктирилди.\nБугун аксарият тадбиркорлик субъектлари молия муассасалари томонидан берилган кредит ҳисобига фаолият юритаётгани сир эмас. Амалдаги қонунчилик берилган маблағни вақтида қайтаришни талаб этади. Шундан келиб чиқиб, бу масалага ҳам алоҳида эътибор қаратилди. Ҳозирги кунда тадбиркор олган кредит ставкаси 24 фоизгача бўлганда унинг 8 фоизини жамғарма қоплаб берар эди. Энди кредит ставкаси 28 фоизгача бўлганда ҳам унинг 12 фоизини давлат қоплайди.\nБир сўз билан айтганда, бугун тадбиркор қонун ҳимоясида. Иқтисодий соҳада юзага келиши мумкин бўлган муаммоларни олдини олиш куннинг долзарб вазифаларидан бирига айланди. Бу синовлардан муваффақиятли ўтиш учун ташаббускорлардан янада фаоллик талаб этилади. Бу нафақат даромад ва иқтисодий юксалишга, айни вақтда аҳоли бандлигини таъминлашга ҳам хизмат қилади.


Деворни тўлдирган 440 пошнали туфли – бу қурбон бўлган 440 аёл қисмати (фото)\n“Ўйлайманки, яқин келажакда аёлларга нисбатан зўравонликлар унутилиш даражасида камаяди, йўқ бўлиб кетар, балки. Кун келиб зўравонликни кўрмасмиз. Бир санъат лойиҳаси сифатида амалга оширилган ушбу кўргазмада пойабзаллар ўрнига бошқа нарсалар ҳам бўлиши мумкин эди. Хўш, мен нега айнан пошнали туфлиларни танладим. Эркаклар кўпинча аёлларнинг пошнали туфлилари, уларнинг бир поғона баланд бўлиб туришига чидаб тура олмайдилар. Шу боис яна бир бор ҳаловатларига зарба беришни истадим. Мен пойабзалларни аёлларнинг озодлик ва хурлик ишораси ўлароқ қабул қилинишини истаяпман”, дейди санъат устаси, дейди "qalampir.uz".\nКиритилди: 06:15 14.09.2019. Ўқилди: 3582 марта. Фикрлар сони: 0 та.\nБританиялик олимлар: «Машҳур Дамашқ пўлатининг ватани...